62009CC0097_MT
Opinion of the Advocate-General
Opinion of the Advocate-General
I – Introduzzjoni
1. Il-prinċipju de minimis non curat lex
isib postu kemm bħala proverbju bil-Latin kif ukoll fis-Sitt Direttiva tal-VAT (2) u fid-Direttiva 2006/112/KE (3), li issa ssostitwixxiet is-Sitt Direttiva. Permezz ta’ dawn id-direttivi, l-Istati Membri huma awtorizzati li jeżentaw mill-VAT dawk l-impriżi żgħar li għandhom dħul mill-bejgħ annwali li ma jaqbiżx ċertu ammont.
2. Madankollu din l-eżenzjoni ma tapplikax għal dak id-dħul mill-bejgħ miksub minn operaturi kummerċjali li mhumiex stabbiliti fit-territorju. Għalhekk, id-dritt Komunitarju sekondarju jipprovdi espressament trattament differenti bbażat fuq il-post ta’ stabbiliment tal-persuna taxxabbli.
3. I. Schmelz, l-appellanti fil-kawża prinċipali, tirċievi dħul fl-Awstrija mil-lokazzjoni ta’ appartament, liema ammont jaqa’ taħt il-limitu għall-eżenzjoni mogħtija lill-impriżi żgħar. Madankollu, hija ma ġietx eżentata mill-ħlas tat-taxxa fl-Awstrija għar-raġuni li ma kenitx residenti f’dan il-pajjiż. L-Unabhängiger Finanzsenat Wien (Tribunal fiskali indipendenti, sezzjoni ta’ Vjenna) jistaqsi jekk id-dispożizzjonijiet rilevanti tad-direttivi u dawk nazzjonali ta’ traspożizzjoni humiex kompatibbli mal-libertajiet fundamentali u mal-prinċipju ġenerali ta’ trattament ugwali. L-Istati Membri li pparteċipaw fil-proċeduri quddiem il-Qorti tal-Ġustizzja, kif ukoll il-Kunsill u l-Kummissjoni, isostnu illi t-trattament differenti inkwistjoni huwa fil-prinċipju legali. Fil-fehma tagħhom, l-indħil fil-libertajiet fundamentali li jista’ jirriżulta huwa ġġustifikat mill-ħtieġa li jiġi żġurat kontroll fiskali effikaċi u mill-ħtieġa li titnaqqas il-possibbiltà ta’ abbuż.
II – Il-kuntest ġuridiku
A – Id-dritt komunitarju
– Trattament fiskali tad-dħul minn lokazzjoni
4. Skont l-Artikolu 13B(b) tas-Sitt Direttiva, il-kiri jew l-lokazzjoni ta’ proprjetà immobbli huma eżentati mit-taxxa fuq il-valur miżjud. Madankollu, l‑Att tal-Adeżjoni (4) jawtorizza lir-Repubblika tal-Awstrija tapplika rata mnaqqsa għal-lokazzjoni ta’ proprjetà immobbli għall-użu residenzjali, sal-31 ta’ Diċembru 1998. Din id-dispożizzjoni ġiet estiża għal żmien indeterminat permezz tal-Artikolu 28(2)(j) tas-Sitt Direttiva kif emendat bid-Direttiva 2000/17/KE (5), li issa ġie inkorporat fl-Artikolu 117(2) tad-Direttiva 2006/112.
– Skema speċjali għall-impriżi żgħar
5. B’referenza għat-Tieni Direttiva tal-VAT (6) l-Artikolu 24 tas-Sitt Direttiva kien jawtorizza lill-Istati Membri biex japplikaw skema speċjali għall-impriżi żgħar (iktar ’il quddiem “skema għall-impriżi żgħar”). Skont dan l-Artikolu:
“1. L-Istati Membri li jistgħu jiltaqgħu ma’ diffikultajiet fl-applikazzjoni ta’ l-iskema tat-taxxa normali għall-impriżi żgħar minħabba l-attivitajiet jew l-istruttura tagħhom għandhom l-għażla, taħt t-tali kondizzjonijiet u fit-tali limiti li huma jistgħu jistabbilixxu imma soġġett għall-konsultazzjoni ppprovduta fl-Artikolu 29, ta’ l-applikazzjoni tal-proċeduri simplifikati bħal skemi b’rata fissa għall-intaxxar u l-ġbir tat-taxxa dejjem jekk huma ma jwasslux għal tnaqqis b’dan.
2. Sa data li għandha tkun iffissata mill-Kunsill li jaġixxi unanimament fuq proposta mill-Kummissjoni, imma li m’għandiex tkun iktar tard minn dik ta’ l-imponiment tat-taxxa fuq l-importazzjoni u r-remissjoni tat-taxxa fuq l-esportazzjoni fil-kummerċ bejn l-Istati Membri jitneħħew:
(a) L-Istati Membri li għamlu użu mill-għażla taħt l-Artikolu 14 tat-tieni Direttiva tal-Kunsill tal-11 ta’ April 1967 biex jintroduċu eżenzjonijet jew iffrankar ta’ taxxa gradwata jistgħu jżommuhom u l-arranġamenti għall-applikazzjoni tagħhom jekk huma jikkonformaw mas-sistema tat-taxxa fuq il-valur miżjud.
Dawk l-Istati Membri li japplikaw eżenzjoni mit-taxxa lill-persuni taxxabbli li l-bejgħ [dħul mill-bejgħ] annwali tagħhom hu inqas mill-ekwivalenti fil-munita nazzjonalita ’ 5000unit tal-munita Ewropea bir-rata tal-kambju tal-ġurnata ’li fiha din id-Direttiva tiġi addottata, jistgħu jżidu din l-eżenzjonisa 5000unit munita Ewropea.
L-Istati Membri li japplikaw eżenzjoni ta’ taxxa gradwata la jistgħu iżidu l-limitu ta’ l-eżenzjonijiet tat-taxxa gradwata u lanqas iġibu l-kondizzjonijet għall-għoti tagħha iktar favorevoli;
(b) L-Istati Membri li m’għamlux użu minn din l-għażla jistgħu jagħtu eżenzjoni mit-taxxa lill-persuni taxxabbli li l-bejgħ [dħul mill-bejgħ] annwali tagħhom fil-massimu jilħaq l-ekwivalenti f'munita nazzjonali ta’ 5000 units tal-munita Ewropea bir-rata tal-kambju tal-ġurnata li fiha din id-Direttiva tiġi addottata; fejn jixraq, huma jistgħu jagħtu eżenzjoni ta’ taxxa gradwata lill-persuni taxxabbli li l-bejgħ [dħul mill-bejgħ] annwali jeċċedi l-limitu ffissat mill-Istati Membri għall-applikazzjoni ta’ l-eżenzjoni;
(ċ) L-Istati Membri li jagħtu eżenzjoni mit-taxxa lill-persuni taxxabbli ta’ li l-bejgħ [dħul mill-bejgħ] annwali hu daqs jew iktar għoli mill-ekwivalenti f’munita nazzjonali ta’ 5000units tal-munita Ewropea bir-rata tal-kambju fil-ġurnata li fiha din id-Direttiva tiġi addottata, jistgħu iżiduha biex iżomm l-valur tagħha f’termini reali.
3. Il-konċetti ta’ l-eżenzjoni u l-eżenzjoni tat-taxxa gradwata jistgħu japplikaw għall-provvista ta’ oġġetti u servizzi mill-impriżi żgħar.
L-Istati Membri jistgħu jeskludu ċertu transazzjonijet mill-arranġamenti pprovduti fil-paragrafu 2. Il-proviżjonijet ta’ paragrafu 2 m’għandhomx, f’kwalunkwe każ, japplikaw għal transazzjonijiet msemmija fl‑Artikolu 4(3).
4. Il-bejgħ [id-dħul mill-bejgħ] li għandu jservi bħala referenza għall-iskopijiet ta’ l-applikazzjoni tad-disposizzjonijiet ta’ paragrafu 2 għandu jikkonsisti fl-ammont, barra mit-taxxa fuq il-valur miżjud, ta’ l-oġġetti u s-servizzi pprovduti kif definiti fl-Artikoli 5 u 6, sakemm huma ntaxxati, inklużi transazzjonijiet eżenti bil-ħlas lura tat-taxxa mħallsa qabel b’mod konformi ma’ l-Artikolu 28(2), u l-ammont tat-transazzjonijiet skond l-Artikolu 15, l-ammont ta’ transazzjonijiet ta’ proprjetà reali, it-transazzjonijiet finanzjarji msemmija fl-Artikolu 13 B(d), u s-servizzi ta’ l-assigurazzjoni, sa kemm dawn it-transazzjonijiet huma transazzjonijiet anċillari.
Madanakollu, tneħħija ta’ assi kapitali tanġibbli jew intanġibbli ta’ impriża m’għandhomx jittieħdu in konsiderazzjoni għall-iskopijiet tal-kalkulazzjoni tad-dħul mill-bejgħ.
5. Persuni taxxabbli eżenti mit-taxxa m’għandhomx ikunu intitolati biex inaqqsu t-taxxa b’mod konformi mad-disposizzjonijiet ta’ l-Artikolu 17, u lanqas biex juru fuq il-fatturi tagħhom jew kwalunkwe dokumenti oħrajn li jservu bħala kambjala.
6. Persuni taxxabbli eleġibbli għall-eżenzjoni mit-taxxa jistgħu jagħżlu jew l-iskema tal-valur normali tat-taxxa fuq il-valur miżjud jew proċeduri simplifikati msemmija fil-paragrafu 1. F’ dan il-każ huma għandhom ikunu intitolati għal kwalunkwe eżenzjoni fuq taxxa gradwata li tista’ tkun stabbilita mill-leġislazzjoni nazzjonali.
7. […]”
8. 6.	Permezz tad-Direttiva 92/111/KEE (7), l-Artikolu 28i iddaħħal fis‑Sitt Direttiva. Din id-dispożizzjoni żiedet is-subparagrafu li ġej għall‑Artikolu 24(3) tas-Sitt Direttiva.
“F’kull ċirkostanza l-provvisti ta’ mezzi ġodda tat-trasport li jsiru skond il-kondizzjonijiet stipulati fl-Artikolu 28ċ (A) kif ukoll il-provvisti ta’ oġġetti u servizzi magħmula minn persuna taxxabbli li mhix stabbilita ġewwa t-territorju tal-pajjiż għandhom jiġu esklużi mill-eżenzjoni mit-taxxa skond il-paragrafu 2.”
9. Ir-regola li ġejja tapplika għar-Repubblika tal-Awstrija skont l-Anness XV – Il-lista prevista fl-Artikolu 151 tal-Att ta’ Adeżjoni – Titolu IX. Tassazzjoni, punt 2(c) tal-Att ta’ Adeżjoni (8) :
“Fl-implementazzjoni tal-Artikolu 24(2) sa (6), u sakemm jiġu adottati dispożizzjonijiet komunitarji f’dan il-qasam, ir-Repubblika tal-Awstrija tista’ teżenta mit-taxxa fuq il-valur miżjud dawk il-persuni taxxabbli li għandhom dħul mill-bejgħ annwali li hu inqas mill-ekwivalenti ta’ ECU 35 000 fil-munita nazzjonali.”.[traduzzjoni mhux uffiċjali]
10. Id-dispożizzjonijiet tal-Artikolu 24 u tal-Artikolu 24a, li introduċew il-limitu għad-dħul mill-bejgħ fis-Sitt Direttiva, ġew riprodotti, b’xi tibdil ta’ redazzjoni, fl-Artikoli 281 sa 294 tad‑Direttiva 2006/112. Skont id-dispożizzjonijiet rilevanti ta’ dawn id-direttivi:
“L‑Artikolu 282
L-eżenzjonijiet u l-ħelien [tnaqqis] mit-taxxa gradwat previst f’din it-Taqsima għandhom japplikaw għall-provvista ta’ merkanzija u servizzi mill-impriżi żgħar.
L‑Artikolu 283
L-arranġament[i] previsti f’din it-Taqsima m’għandhomx japplikaw għat-transazzjonijiet li ġejjin:
[…]
(ċ) provvisti ta’ merkanzija jew servizzi magħmula minn persuna taxxabbli li mhix stabbilita fl-Istat Membru li fih hi dovuta l-VAT.
[L-Artikoli 284 sa 286 jirrigwardaw dawk l-Istati Membri li kienu jiffurmaw parti mill-Komunità Ewropea qabel l‑1 ta’ Jannar 1978 u jikkorrispondu essenzjalment għall-Artikolu 24(2) tas-Sitt Direttiva]
L-Artikolu 287
L-Istati Membri li aderew wara l‑1 ta’ Jannar 1978 jistgħu jeżentaw lill-persuni taxxabbli li l-fatturat [dħul mid-dħul]’annwali tagħhom ma jkunx ogħla mill-eqwivalenti f'munita nazzjonali ta' l-ammonti li ġejjin bir-rata tal-kambju fil-ġurnata ta’ adeżjoni tagħhom:
[…]
Awstrija: ECU 35000;
[…]
L-Artikolu 288
Il-fatturat [Id-dħul mill-bejgħ] li jservi bħala referenza għall-iskopijiet ta’ l-applikazzjoni ta’ l-arranġamenti previsti f’din it-Taqsima għandhom jikkonsistu fl-ammonti li ġejjin, mingħajr VAT:
(1) il-valur tal-provvisti ta’ merkanzija u servizzi, sakemm dawn ikunu ntaxxati;
(2) il-valur tat-transazzjonijiet li huma eżenti, bil-possibbiltà ta’ tnaqqis tal-VAT imħallsa fl-istadju ta’ qabel, skond l‑Artikoli 110 u 111, l‑Artikolu 125(1), l‑Artikoli 127, jew l‑Artikolu 128(1);
(3) il-valur ta’ transazzjonijiet li huma eżenti skond l-Artikoli 146 sa 149 u l‑Artikoli 151, 152 jew 153;
(4) il-valur ta’ transazzjonijiet ta’ proprjetà immobbli, transazzjonijiet finanzjarji kif imsemmija fil-punti (b) sa (g) ta’ l‑Artikolu 135(1), u s-servizzi ta' l-assigurazzjoni, sa kemm dawn it-transazzjonijiet ma jkunux transazzjonijiet anċillari.
Madanakollu, iċ-ċessjonijiet ta’ l-assi kapitali tanġibbli jew intanġibbli ta’ impriża m’għandhomx jittieħdu in konsiderazzjoni għall-iskopijiet tal-kalkolazzjoni tal-fatturat.
L-Artikolu 289
Persuni taxxabbli eżenti mill-VAT m’għandhomx ikunu intitolati biex inaqqsu l-VAT skond l‑Artikoli 167 sa 171 u l‑Artikoli 173 sa 177, u ma jistgħux juru l-VAT fuq il-fatturi tagħhom.
L-Artikolu 290
Persuni taxxabbli intitolati għall-eżenzjoni mill-VAT jistgħu jagħżlu jew l-arranġamenti normali tal-VAT jew il-proċeduri simplifikati previsti fl‑Artikolu 281. F’dan il-każ, huma għandhom ikunu intitolati għal kwalunkwe ħelsien gradwat mit-taxxa previst mil-leġislazzjoni nazzjonali.”
B – B – Id-dritt nazzjonali
11. Skont l-Artikolu 6(1)(16) tal-Umsatzsteuergesetz 1994 (Liġi dwar it-Taxxa fuq id-Dħul mill-Bejgħ, iktar ’il quddiem l-“UStG 1994”), fil-verżjoni tagħha applikabbli għall-kawża prinċipali, il-kiri u l-lokazzjoni ta’ proprjetà immobbli huma, fil-prinċipju, eżentati mill-VAT. Madankollu, il-lokazzjoni (konċessjoni ta’ użu) ta’ proprjetà immobbli għall-użu residenzjali mhijiex eżentata.
12. Skont l-Artikolu 6(1)(27) tal-UStG 1994, huwa eżentat wkoll mill-VAT:
“id-dħul mill-bejgħ ta’ impriżi żgħar. Impriża żgħira tfisser impriża residenti jew stabbilita fl-Awstrija bi dħul mill-bejgħ illi, taħt l-Artikolu 1(1)(1) u (2),
ma jaqbiżx l-ammont ta’ EUR 22 000 (fil-verzjoni sal-2006, mill-2007: EUR 30 000) għall-perijodu ta’ stima. Għall-finijiet tal-kalkolu ta’ dan il-limitu, ma jiġix ikkunsidrat dħul minn operazzjonijiet anċillari, inkluz iċ-ċessjoni ta’ impriżi. Ikun irrilevanti jekk dan il-limitu jinqabeż b’mhux iktar minn 15% għall-darba waħda biss matul perijodu ta’ ħames snin kalendarji […]”
13. L-Artikolu 6(3) tal-UStG 1994 jistipula:
“Impriża b’operat illi hu eżentat taħt l-Artikolu 6(1)(27) tista’, permezz ta’ dikjarazzjoni bil-miktub lill-amministrazzjoni fiskali, tirrinunzja għal din l-eżenzjoni, sa meta issir deċiżjoni definittiva. Din il-dikjarazzjoni torbot lill-impriża għal mill-inqas ħames snin u tista’ tiġi revokata biss b’effett mill-bidu ta’ sena kaldendarja. Tali revoka għandha ssir sa mhux aktar tard mill-aħħar ta’ Jannar tal-istess sena kalendarja”.
III – Il-fatti li wasslu għall-kawża prinċipali u d-domandi preliminari
14. I. Schmelz hi ċittadina Ġermaniża u għandha r-residenza tagħha fil-Ġermanja. Hija s-sid ta’ appartment fl-Awstrija li tikri u minnu ddaħħal kera ta’ EUR 330 fix-xahar, mingħajr l-ispejjeż. Hija ma tapplikax taxxa fuq id-dħul mill-bejgħ.
15. L-awtoritajiet fiskali Awstrijaċi ffissaw it-taxxa dovuta fuq id-dħul mill-bejgħ applikab bli għal dan id-dħul minn lokazzjoni, wara li titnaqqas it-taxxa tal-input, għas-somma ta’ EUR 316.15 għall-2006 u ta’ EUR 334.93 għall-2007. Skont id-dikjarazzjonijiet tagħha, I. Schmelz ma rċevitx dħul ieħor fit-territorju tal-Komunità matul is-snin inkwistjoni (9) .
16. I. Schmelz qieset li ma kinitx meħtieġa tħallas taxxa fuq id-dħul mill‑bejgħ abbażi tal-iskema għall-impriżi żgħar, u għalhekk ippreżentat appell kontra l‑istimi tat-taxxa quddiem l-Unabhängiger Finanzsenat, li b’deċiżjoni tal‑4 ta’ Marzu 2009, għamel id-domandi preliminari li ġejjin lill-Qorti tal-Ġustizzja:
1. L-espressjoni “kif ukoll il-provvisti ta’ oġġetti u servizzi magħmula minn persuna taxxabbli li mhix stabbilita ġewwa t-territorju tal-pajjiż” li tinsab fl-Artikolu 24(3) u fl-Artikolu 28i tas-Sitt Direttiva tal-Kunsill 77/388/KEE, tas-17 ta’ Mejju 1977, fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ – Sistema komuni ta’ taxxa fuq il-valur miżjud: bażi uniformi ta’ stima (iktar ’il quddiem is-“Sitt Direttiva”), kif emendata bil-punt 21 tad-Direttiva tal-Kunsill 92/111/KEE, tal-14 ta’ Diċembru 1992, li temenda d-Direttiva 77/388/KEE u tintroduċi miżuri ta’ simplifikazzjoni fir-rigward tat-taxxa fuq il-valur miżjud, kif ukoll regola nazzjonali li tittrasponi din id-dispożizzjoni fid-dritt nazzjonali, jiksru t-Trattat li jistabbilixxi l-Komunità Ewropea (iktar ’il quddiem it-“Trattat KE”), b’mod partikolari l-prinċipju ta’ nondiskriminazzjoni (Artikolu 12 KE), il-libertà ta’ stabbiliment (Artikoli 43 et seq
KE), il-libertà li jiġu pprovduti servizzi (Artikoli 49 et seq
KE), jew il-prinċipji ġenerali tad-dritt Komunitarju (il-prinċipju ġenerali tal-ugwaljanza fid-dritt Komunitarju), safejn din id-dispożizzjoni tipprovdi li ċittadini tal-Unjoni li ma jkunux stabbiliti fit-territorju tal-pajjiż tagħhom huma esklużi mill-eżenzjoni mit-taxxa taħt l-Artikolu 24(2) tas-Sitt Direttiva (Skema speċjali għall-impriżi żgħar), filwaqt li ċittadini tal-Unjoni li jkunu stabbiliti fit-territorju tal-pajjiż tagħhom jistgħu jibbenefikaw minn din l-eżenzjoni mit-taxxa fil-każ li l-Istat Membru tagħhom jikkonċedi, b’konformità mad-direttivi inkwistjoni, eżenzjoni mit-taxxa għall-impriżi żgħar?
2. L-espressjoni “provvisti ta’ merkanzija jew servizzi magħmula minn persuna taxxabbli li mhix stabbilita fl-Istat Membru li fih hi dovuta l-VAT” li tinsab fl-Artikolu 283(1)(ċ) tad-Direttiva tal-Kunsill 2006/112/KE, tat-28 ta’ Novembru 2006, dwar is-sistema komuni ta’ taxxa fuq il-valur miżjud (iktar ’il quddiem id-“Direttiva tal-VAT”), kif ukoll regola nazzjonali li tittrasponi din id-dispożizzjoni fid-dritt nazzjonali, jiksru t-Trattat li jistabbilixxi l-Komunità Ewropea (iktar ’il quddiem it-“Trattat KE”), b’mod partikolari l-prinċipju ta’ nondiskriminazzjoni (Artikolu 12 KE), il-libertà ta’ stabbiliment (Artikoli 43 et seq
KE), il-libertà li jiġu pprovduti servizzi (Artikoli 49 et seq KE), jew il-prinċipji ġenerali tad-dritt Komunitarju (il-prinċipju ġenerali tal-ugwaljanza fid-dritt Komunitarju), sa fejn din id-dispożizzjoni tipprovdi li ċittadini tal-Unjoni li ma jkunux stabbiliti fl-Istat Membru tagħhom huma esklużi mill-eżenzjoni mit-taxxa taħt l-Artikoli 282 et seq
tad-Direttiva tal-VAT (Skema speċjali għall-impriżi żgħar), filwaqt li ċittadini tal-Unjoni li jkunu stabbiliti fl-Istat Membru tagħhom jistgħu jibbenefikaw minn din l-eżenzjoni mit-taxxa fil-każ li l-Istat Membru tagħhom jikkonċedi, b’konformità mad-direttivi inkwistjoni, eżenzjoni mit-taxxa għall-impriżi żgħar?
3. Fil-każ ta’ risposta affermattiva għall-ewwel domanda: l-espressjoni “kif ukoll il-provvisti ta’ oġġetti u servizzi magħmula minn persuna taxxabbli li mhix stabbilita ġewwa t-territorju tal-pajjiż” li tinsab fl-Artikolu 24(3) u fl-Artikolu 28i tas-Sitt Direttiva hija invalida fis-sens tal-inċiż (b) tal-ewwel paragrafu tal-Artikolu 234 KE?
4. Fil-każ ta’ risposta affermattiva għat-tieni domanda: l-espressjoni “provvisti ta’ merkanzija jew servizzi magħmula minn persuna taxxabbli li mhix stabbilita fl-Istat Membru li fih hi dovuta l-VAT” li tinsab fl-Artikolu 283(1)(ċ) tad-Direttiva tal-VAT hija invalida fis-sens tal-inċiż (b) tal-ewwel paragrafu tal-Artikolu 234 KE?
5. Fil-każ ta’ risposta affermattiva għat-tielet domanda: il-kunċett ta’ “negozji totali annwali” (“dħul mill-bejgħ annwali”) fis-sens tal-punt 2(c) tat-Titolu IX, “It-Tassazzjoni”, tal-Anness XV tat-Trattat bejn ir-Renju tal-Belġju, ir-Renju tad-Danimarka, ir-Repubblika Federali tal-Ġermanja, ir-Repubblika Ellenika, ir-Renju ta’ Spanja, ir-Repubblika Franċiża, l-Irlanda, ir-Repubblika Taljana, il-Gran Dukat tal-Lussemburgu, ir-Renju tal-Olanda, ir-Repubblika Portugiża, ir-Renju Unit tal-Gran Brittanja u l-Irlanda ta’ Fuq (Stati Membri tal-Unjoni Ewropea) u r-Renju tan-Norveġja, ir-Repubblika tal-Awstrija, ir-Repubblika tal-Finlandja u r-Renju tal-Iżvezja, li jikkonċerna l-adeżjoni tar-Renju tan-Norveġja, tar-Repubblika tal-Awstrija, ir-Repubblika tal-Finlandja u tar-Renju tal-Iżvezja mal-Unjoni Ewropea (Att ta’ Adeżjoni), jew fis-sens tal-Artikolu 24 tas-Sitt Direttiva (“bejgħ annwali”), għandu jiġi interpretat bħala d-dħul mill-bejgħ miksub f’sena fl-Istat Membru rispettiv, li fih tkun ġiet implementata l-iskema speċjali għall-impriżi żgħar, jew bħala d-dħul mill-bejgħ miksub f’sena fit-territorju kollu tal-Komunità mill-operaturi ekonomiċi?
6. Fil-każ ta’ risposta affermattiva għar-raba’ domanda: il-kunċett ta’ “fatturat annwali” (“dħul mill-bejgħ annwali”) fis-sens tal-Artikolu 287 tad-Direttiva tal-VAT għandu jiġi interpretat bħala d-dħul mill-bejgħ miksub f’sena fl-Istat Membru rispettiv, li fih tkun ġiet implementata l-iskema speċjali għall-impriżi żgħar, jew bħala d-dħul mill-bejgħ miksub f’sena fit-territorju kollu tal-Komunità mill-operaturi ekonomiċi?
17. Il‑Gvern Awstrijak, il‑Gvern Ġermaniż u l-Gvern Grieg, kif ukoll il-Kunsill tal-Unjoni Ewropea u l-Kummissjoni Ewropea pparteċipaw fil-proċedura; il‑Gvern Grieg ippreżenta biss osservazzjonijiet bil-miktub filwaqt li l-Gvern Ġermaniż għamel biss sottomissjonijiet orali.
IV – Kunsiderazzjonijiet legali
A – Ammissibbiltà tat-talba għal deċiżjoni preliminari
18. Il-Kunsill iqajjem il-kwistjoni tal-inammissibbiltà tat-talba għal deċiżjoni preliminari. Fl-opinjoni tiegħu, kien biss wara li għamlet it-talba tagħha li l-qorti tar-rinviju speċifikat li I. Schmelz ma kinitx tirċievi, fit-territorju tal-Komunità, dħul ieħor ħlief dak li jirriżulta mil-lokazzjoni tal-appartament tagħha fl-Awstrija. Skont il-Kunsill, kieku l-qorti tar-rinviju kellha fil-pussess tagħha din l-informazzjoni meta saret it-talba għal deċiżjoni preliminari, seta’ jkun possibbli li hija ma tagħmilx rinviju preliminari, peress li I. Schmelz għandha għaldaqstant titqies bħala persuna taxxabbli stabbilita fl-Awstrija.
19. F’dan ir-rigward, għandu jitfakkar li, fil-kuntest tal-proċedura stabbilita fl‑Artikolu 234 KE, hija biss il-qorti nazzjonali, li quddiemha tressqet il-kawża u li għandha tassumi r-responsabbiltà għad-deċiżjoni ġudizzjarja li għandha tingħata, li għandha tevalwa, fid-dawl taċ-ċirkustanzi partikolari tal-kawża, kemm in-neċessità ta’ deċiżjoni preliminari sabiex tkun f’pożizzjoni li tagħti s-sentenza tagħha, kif ukoll ir-rilevanza tad-domandi li hija tagħmel lill-Qorti tal-Ġustizzja. Konsegwentement, sakemm id-domandi magħmula jkunu jirrigwardaw l-interpretazzjoni tad-dritt Komunitarju, il-Qorti tal-Ġustizzja hija, bħala prinċipju, marbuta li tiddeċiedi (10) .
20. Għalhekk, iċ-ċaħda mill-Qorti tal-Ġustizzja ta’ talba għal deċiżjoni preliminari mressqa minn qorti nazzjonali hija possibbli biss meta jidher b’mod manifest li l-interpretazzjoni mitluba tad-dritt tal-Unjoni m’għandha ebda relazzjoni mar-realtà jew mas-suġġett tal-kawża prinċipali, meta l-problema tkun ta’ natura ipotetika jew inkella meta l-Qorti tal-Ġustizzja ma jkollhiex għad-dispożizzjoni tagħha l-elementi ta’ fatt u ta’ dritt neċessarji sabiex twieġeb b’mod utli għad-domandi li jkunu sarulha (11) .
21. Rigward il-kawża preżenti, ta’ min jinnota li l-qorti tar-rinviju llimitat ruħha li tgħaddi lill-Qorti tal-Ġustizzja informazzjoni kkomunikata minn I. Schmelz. Mhuwiex ċar jekk il-qorti tar-rinviju kinitx diġà stabbilixxiet il-fati tal-kawża għal dak li jirrigwarda din id-dikjarazzjoni. Mandankollu, dan ma jipprekludix l-ammissibbiltà tat-talba għal deċiżjoni preliminari, għaliex, bħala prinċipju, hija l-qorti tar-rinviju li għandha tiddeċiedi f’liema stajdu tal-proċedura għandha tirreferi l-kwistjoni lill-Qorti tal-Ġustizzja (12) .
22. Anki jekk wieħed jassumi li l-informazzjoni mogħtija minn I. Schmelz hija korretta, dan ma jfissirx illi r-risposti għad-domandi preliminari humiex, b’mod manifest, neċessarji għad-deċiżjoni fil-kawża prinċipali. Bl-ebda mod mhuwa daqstant evidenti li I. Schmelz għandha titqies bħala residenti fl-Awstrija, minħabba t-tranżazzjonijiet tagħha, li huma llimitati għal-lokazzjoni ta’ appartament, u illi għalhekk hija, bla dubju, intitolata għall-eżenzjoni.
23. F’dawn iċ-ċirkustanzi, jeħtieġ li tingħata risposta għad-domandi preliminari.
B – Ir-risposta għad-domandi preliminari
24. L-ewwel u t-tieni domandi, it-tielet u r-raba’ domandi kif ukoll il-ħames u s-sitt domandi jirrigwardaw l-istess problema rispettivament. Id-differenza tirrigwarda biss ir-referenza għad-dispożizzjonijiet tas-Sitt Direttiva (fil-każ tad-domandi preliminari 1, 3 u 5) u għad-dispożizzjonijiet korrispondenti tad-Direttiva 2006/112 (fil-każ tad-domandi preliminari 2, 4 u 6).
25. Id-Direttiva 2006/112, kif jirriżulta mit-tielet premessa tagħha, tfassal mill-ġdid is-Sitt Direttiva u, fil-prinċipju, ma ġġibx tibdil fil-leġiżlazzjoni eżistenti. Skont din il-premessa, fejn madankollu, f’dan il-proċess saru emendi sostantivi, dawn huma elenkati b’mod eżawrjenti fid-dispożizzjonijiet li jirregolaw it-traspożizzjoni u d-dħul fis-seħħ tad-direttiva (l-Artikolu 412). L-iskema għall-impriżi żgħar (l-Artikolu 281 et seq ) mhijiex inkluża f’din il-lista. Għaldaqstant, m’hemmx bżonn li jsir eżami separat tad-domandi preliminari abbażi tas-Sitt Direttiva jew tad-Direttiva 2006/112.
26. Fis-sustanza, dawn it-tliet domandi huma intrinsikament marbutin. F’dan ir-rigward, il-qorti tar-rinviju tpoġġi fuq quddiem il-kwistjoni tal-kompatibbiltà ta’ dawn id-dispożizzjonijiet mal-libertajiet fundamentali (l-ewwel u t-tieni domandi preliminari).
27. It-tielet u r-raba’ domandi preliminari isiru biss fil-każ illi l-imsemmija dispożizzjonijiet tad-Direttivi huma inkompatibbli
mal-libertajiet fundamentali u għandhom l-għan illi jiċċaraw il-konsegwenzi li jirriżultaw f’każ ta’ inkompatibbiltà.
28. Il-qorti tar-rinviju tistaqsi l-ħames u s-sitt domandi preliminari bil-premessa li l-limitazzjoni tal-iskema għall-impriżi żgħar għar-residenti hija kompatibbli mal-libertajiet fundamentali. Dawn id-domandi preliminari huma ffokati fuq l-interpretazzjoni tad-dispożizzjonijiet, b’mod partikolari, fuq l-interpretazzjoni tal‑kunċett ta’ dħul mill-bejgħ annwali li huwa l-kriterju permezz ta’ liema jiġi stabbilit l-istatus ta’ impriża żgħira. F’dan ir-rigward, l-Unabhängiger Finanzsenat iqajjem l-alternattiva, minn naħa waħda, li jiġi kkalkolat biss id-dħul mill-bejgħ iġġenerat fl-Istat fejn l-impriża hi residenti jew stabbilita, jew, min-naħa l-oħra, li jiġi kkalkolat id-dħul mill-bejgħ miksub fit-territorju kollu tal-Komunità.
29. Qabel ma ngħaddi għall-eżami tad-domandi partikolari f’iktar dettall, nixtieq nagħmel xi kunsiderazzjonijiet dwar in-natura tal-iskema għall-impriżi żgħar bħala skema speċjali u dwar l-għanijiet ta’ din l-iskema. B’mod partikolari, għandha tiġi ċċarata l-kwistjoni safejn il-leġiżlatur tal-Unjoni u l-Istati Membri, huma marbutin bil-libertajiet fundamentali u l-prinċipji ġenerali tad-dritt tal-Unjoni fid-definizzjoni tal-iskema tal-eżenzjoni ta’ taxxa favur impriżi żgħar.
1. Osservazzjonijiet preliminari
a) L-iskema għall-impriżi żgħar bħala skema speċjali
30. Fil-prinċipju, it-tranżazzjonijiet kollha elenkati fl-Artikolu 2 tad-Direttiva 2006/112 eżegwiti minn persuna taxxabbli fis-sens tal-Artikolu 9 tad-direttiva huma suġġetti għall-VAT. Madankollu, id-direttiva stess tipprovdi numru kunsiderevoli ta’ eżenzjonijiet favur servizzi speċifiċi, ħafna drabi minħabba kunsiderazzjonijiet soċjopolitiċi.
31. Barra minn hekk, id-direttiva tagħti l-fakoltà lill-Istati Membri illi japplikaw skemi speċjali (Titolu XII) u derogi (Titolu XIII) li jmorru lil hinn mis-sistema armonizzata. L-iskema għall-impriżi żgħar tifforma parti minn dawn l-iskemi speċjali.
32. Kif ikkonstatat diversi drabi l-Qorti tal-Ġustizzja, din l-armonizzazzjoni, bħal dik imwettqa minn direttivi suċċessivi, u, b’mod partikolari, mis-Sitt Direttiva, għadha biss armonizzazzjoni parzjali (13) . Għalhekk, din l-armonizzazzjoni prevista għadha ma twettqitx inkwantu s-Sitt Direttiva, bis-saħħa tal-Artikolu 28 tagħha, awtorizzat lill-Istati Membri jkomplu jżommu jew jadottaw ċerti dispożizzjonijiet li, mingħajr l-imsemmija awtorizzazzjoni, jkunu inkompatibbli ma’ din id-direttiva (14) .
33. L-Artikolu 14 tat-Tieni Direttiva (15), li awtorizza lill-Istati Membri li jżommu fis-seħħ l-eżenzjonijiet mill-VAT favur l-impriżi żgħar, irrinunzja fuq dan il-punt għal armonizzazzjoni kompleta tad-dispożizzjonijiet nazzjonali (16) . Din l-iskema speċjali, bl-addizzjoni ta’ ċerti dispożizzjonijiet iktar speċifiċi, ġiet inkorporata fl-Artikolu 24 tas-Sitt Direttiva u finalment fl-Artikoli 281 et seq
tad-Direttiva 2006/112 (17) . Fil-proposta tagħha għas-Sitt Direttiva (18), il-Kummissjoni ddikjarat:
“L-eżenzjoni, u l-ħelsien mit-taxxa b’mod gradwat jista’ jkollhom ċertu rwol biex isolvu d-diffikultajiet li jistgħu jiltaqgħu magħhom l-impriżi l-iktar iżgħar fl-applikazzjoni tat-taxxa fuq il-valur miżjud. Barra minn hekk, jistgħu jissemplifikaw ir-responsabbiltajiet tal-amministrazzjoni fiskali. Madankollu, sistema ta’ eżenzjoni u ħelsien mit-taxxa b’mod gradwat ma tistax titqies normali f’kuntest ta’ taxxa ġenerali fuq il-konsum, bħat-taxxa fuq il-valur miżjud. Minn naħa l-oħra, l-koeżistenza ta’ diversi sistemi nazzjonali tista’ tostakola t-tneħħija tal-fruntieri fiskali. Huwa prinċipalment għal din ir-raġuni li d-dispożizzjonijiet proposti għandhom natura transitorja.”
34. Peress li l-iskema għall-impriżi żgħar tirrappreżenta għaldaqstant skema speċjali li mhix kompletament armonizzata u li tidderoga mis-sistema ġenerali tat-taxxa fuq il-valur miżjud, għandha tingħata interpretazzjoni stretta u għandha tiġi applikata biss safejn huwa meħtieġ sabiex tilħaq l-għan tagħha (19) .
35. L-eżenzjoni għall-impriżi żgħar għandha l-għan li ssaħħaħ il-kompetittività ta’ dan is-settur ta’ operaturi kummerċjali. Hija intiża wkoll li tnaqqsilhom l-ispejjeż li jwasslu għall‑ħlas tal-VAT, li jaffettwawhom b’mod sproporzjonat minħabba l-iskala żgħira tal-attivitajiet tagħhom. Fl-istess ħin, din l-iskema tgħin fis-semplifikazzjoni tal-proċedura amministrattiva, għaliex teħles lill-amministrazzjoni fiskali mill-obbligu li tiġbor ammonti minimi ta’ taxxa mingħand numru kunsiderevoli ta’ impriżi żgħar.
36. Id-dritt tal-Unjoni jagħti ċertu marġni ta’ diskrezzjoni lill-Istati Membri fid-determinazzjoni tal-limitu tad-dħul mill-bejgħ li jikkwalifika impriża bħala waħda żgħira. Dan jippermetti lill-Istati Membri li jadattaw l-iskema għall-impriżi żgħar għall-istrutturi nazzjonali ekonomiċi u amministrattivi tagħhom.
37. L-iskema għall-impriżi żgħar għandha l-għan li tibbenefika biss lill-impriżi li effettivament iwettqu attività kummerċjali fuq skala żgħira. Skont il-partijiet intervenjenti, il-limitazzjoni tal-eżenzjoni mit-taxxa għall-impriżi żgħar stabbiliti fit-territorju nazzjonali tippermetti li jintlaħaq dan l-għan. Din il-limitazzjoni żżomm lill-impriżi milli jgawdu b’mod abbużiv minn numru ta’ eżenzjonijiet f’diversi Stati fl-istess waqt, u għalhekk timpedixxi lil dawk l-impriżi li fil-fatt mhumiex impiżi żgħar milli jgawdu minn din il-konċessjoni. Barra minn hekk, il-limitazzjoni tad-dispożittiv ta’ eżenzjoni għall-persuni taxxabbli biss tiżgura li l-amministrazzjoni fiskali tkun tista’ f’kull waqt tivverifika mingħajr restrizzjoni jekk il-kundizzjonijiet li jippermettu li jibbenefikaw mill-eżenzjoni humiex sodisfatti.
b) Konsegwenzi tal-armonizzazzjoni parzjali fuq in-natura vinkolanti tad-dritt superjuri tal-Unjoni
38. Hemm inċertezza dwar jekk l-Istati Membri u l-leġiżlatur tal-Unjoni humiex marbuta wkoll mil-libertajiet fundamentali u mill-prinċipji ġenerali tad-dritt fl-oqsma li mhumiex armonizzati kompletament.
39. Skont il-Kummissjoni, abbażi tas-sentenza Idéal Tourisme (20), l-Istati Membri ma jiksrux id-dritt Komunitarju meta jadottaw dispożizzjonijiet li jidderogaw mis-sistema komuni tat-taxxa f’dawk is-setturi li mhumiex kompletament armonizzati. Madankollu, jekk huma jużaw id-diskrezzjoni lilhom mogħtija mid-direttiva, ikunu obbligati li jieħdu inkunsiderazzjoni d-dispożizzjonijiet fundamentali tad-dritt primarju tal-Unjoni. F’dan il-każ, id-dispożizzjonijiet nazzjonali derogatorji huma konformi mad-dritt tal-Unjoni sakemm josservaw ir-rekwiżiti tad-direttivi u li l-eventwali restrizzjonijiet tal-libertajiet fundamentali jkunu ġġustifikati minn raġunijiet imperattivi ta’ interess ġenerali.
40. Il-Kummissjoni ssostni illi jekk hemm ksur tad-dritt tal-Unjoni, dan mhux attribwibbli għad-direttiva imma għall-fatt li l-Istat Membru inkwistjoni uża l-fakultà ta’ eżenzjoni tiegħu b’mod illi mhux iġġustifikat minn raġunijiet imperattivi ta’ interess ġenerali.
41. Naqbel biss sa ċertu punt mal-opinjoni tal-Kummissjoni.
42. Huwa minnu li, bħala konsegwenza ta’ armonizzazzjoni mhux kompleta, persuni taxxabbli jirċievu trattament differenti, skont ir-regoli nazzjonali li japplikaw għalihom. Bħala eżempju, impriżi fi Spanja jibbenefikaw mill-eżenzjoni mit-taxxa rriżervata għall-impriżi żgħar meta l-ammont tad-dħul mill-bejgħ annwali tagħhom ma jaqbiżx l-ekwivalenti ta’ ECU 10 000, filwaqt li dan il-limitu huwa ffissat għall-ammont ta’ ECU 35 000 għall-persuni taxxabbli fl-Awstrija(21) Madankollu, dan ma jikkostitwixxix diskriminazzjoni minħabba ċ‑ċittadinanza, għax it-trattament differenti mhux ikkawżat minn awtorità pubblika u lanqas iseħħ f’kuntest tal-istess sistema legali, iżda jirriżulta mill-koeżistenza ta’ dispożizzjonijiet mhux armonizzati fis-seħħ f’diversi Stati Membri (22) . Il-Qorti tal-Ġustizzja kkunsidrat każ simili fis-sentenza Idéal Tourisme (23) .
43. Huwa minnu wkoll li meta l-Istati Membri jeżerċitaw is-setgħa mogħtija lilhom mid-direttiva u japplikaw skema speċjali li tidderoga mis-sistema komuni tat-taxxa fuq il-valur miżjud, huma jibqgħu fil-kamp ta’ applikazzjoni tad-dritt tal-Unjoni (24) . Għalkemm huwa minnu li, f’settur li mhuwiex kompletament armonizzat fuq il-livell tal-Unjoni, l-Istati Membri jibqgħu, bħala regola, kompetenti sabiex jiddefinixxu l-kundizzjonijiet għall-eżerċizzju ta’ attivitajiet f’dan is-settur, xorta waħda jibqa’ l-fatt li huma għandhom jeżerċitaw il-kompetenzi tagħhom billi josservaw il-libertajiet fundamentali (25) .
44. Madankollu, it-trattament differenti inkwistjoni mhuwiex attribwibbli f’dan il-każ għall-koeżistenza ta’ dispożizzjonijiet nazzjonali mhux armonizzati jew għall-mod kif il-leġiżlazzjoni nazzjonali eżercitat id-diskrezzjoni konċessa taħt id-dritt tal-Unjoni. Pjuttost, l-Artikolu 24(3) tas-Sitt Direttiva u l-Artikolu 283(1)(ċ) tad-Direttiva 2006/112 jeskludu b’mod imperattiv l-eżenzjoni fir-rigward ta’ servizzi pprovduti minn persuni taxxabbli mhux residenti.
45. F’każ li dan it-trattament differenti, stabbilit fid-direttivi, ibbażat fuq ir-residenza jew il-post tal-istabbiliment tal-persuna taxxabbli, mhux kompatibbli mat-TFUE jew mal-prinċipji ġenerali ta’ dritt applikabbli għall-implementazzjoni tiegħu, l-Istati Membri m’għandhom ebda diskrezzjoni fl-implementazzjoni tad-direttivi b’mod konformi mad-dritt tal-Unjoni. B’mod partikolari, ma jkunux jistgħu jestendu l-iskema għall-impriżi żgħar għal servizzi pprovduti minn persuni taxxabbli mhux residenti. F’din l-eventwalità, l-uniku metodu li jiżgura trattament ugwali bejn impriżi żgħar residenti u impriżi żgħar mhux residenti.
46. Dispożizzjoni f’direttiva illi tagħti fakultà lill-Istati Membri li jaġixxu b’mod kuntrarju għad-dritt tal-Unjoni u li ma tħallilhomx marġni ta’ diskrezzjoni sabiex din il-fakultà tkun tista’ tiġi eżerċitata fl-osservanza tad-dritt tal-Unjoni tkun illegal bl-istess mod bħad-dispożizzjonijiet nazzjonali li permezz tagħhom Stat Membru jkun eżerċita tali fakultà (26) .
47. Għalhekk, sabiex tingħata risposta għall-ewwel u għat-tieni domandi preliminari, hemm bżonn illi qabel xejn isir eżami dwar jekk l-imsemmija dispożizzjonijiet humiex kuntrarji għad-dispożizzjonijiet superjuri tad-dritt tal-Unjoni. F’każ ta’ risposta fl-affermattiv, ir-regoli nazzjonali ta’ traspożizzjoni ta’ dawn id-direttivi jiksru id-dritt primarju tal-Unjoni bl-istess mod bħad-direttivi stess (27) .
48. Madankollu, il-validità tad-dispożizzjonijiet inkwistjoni tad-direttivi ma tistax tiġi evalwata jekk is-sens tagħhom mhuwiex ċar. Għaldaqstant, ser nibda bil-ħames u s-sitt domandi preliminari qabel ma nikkunsidra l-ewwel u t-tieni domandi preliminari.
2. Fuq il-ħames u s-sitt domandi preliminari
49. Għal dak li jirrigwarda r-risposta għall-ħames u s-sitt domandi preliminari, il-partijiet li ppreżentaw osservazzjonijiet ħadu pożizzjonijiet differenti. Skont il-Kummissjoni, fid-determinazzjoni tal-istatus bħala impriża żgħira, għandu jiġi kkunsidrat l-ammont kumplessiv tad-dħul mill-bejgħ annwali miksub fit-territorju kollu tal-Komunità. Min-naħa tagħhom, il-Gvern Awstrijak u l-Gvern Ġermaniż isostnu li għandu jitqies biss id-dħul miksub fl-Istat ta’ stabbiliment tal-impriża.
50. Peress illi l-formulazzjoni użata ma toffrix indikazzjoni ċara tal-interpretazzjoni korretta ta’ dawn ir-regoli, it-tifsira tagħhom għandha tiġi ddeterminata mis-sens u mill-iskop tagħhom.
51. Il-Kummissjoni tibbaża l-interpretazzjoni tagħha prinċipalment fuq l-għan tal-iskema li jitnaqqas il-piż ta’ dawk l-impriżi li joperaw fis-suq fuq skala effettivament zgħira. Fil-fehma tal-Kummissjoni, skont il-prinċipju tal-unità tal-attivitajiet ta’ impriża li jirriżulta minn din id-direttiva, għandha tiġi kkunsidrata l-attività kumplessiva tal-impriża fit-terittorju kollu tal-Unjoni. Jekk fil-kalkolu tad-dħul mill-bejgħ annwali għall-finijiet tal-applikazzjoni tal-iskema għall-impriżi żgħar wieħed jikkunsidra biss dak id-dħul mill-bejgħ miksub fl-Istat ta’ residenza jew ta’ stabbiliment, allura dawk l-impriżi li minħabba l-attivitajiet tagħhom barra mit-territorju għandhom dħul li kumplessivament jaqbeż il-limitu jistgħu, bħala prinċipju, igawdu minn din il-konċessjoni (28) .
52. Min-naħa tagħhom, il-Gvern Awstrijak u l-Gvern Ġermaniż jenfasizzaw l-għan tad-direttiva li jiġu ssimplifikati l-proċeduri amministrattivi.
53. F’dan ir-rigward, għandu jitfakkar li l-eżenzjoni għall-impriżi żgħar hija bbażata fuq dispożizzjonijiet mhux kompletament armonizzati li minnhom igawdu biss persuni taxxabbli stabbiliti fit-territorju nazzjonali. Il-limitazzjoni tal-eżenzjoni mit-taxxa għall-persuni taxxabbli residenti għandha bħala raġuni prinċipali l-fatt li l-amministrazzjoni fiskali tista’ biss tivverifika mingħajr infiq eċċessiv l-attivitajiet ta’ impriżi żgħar li huma stabbiliti fit-territorju nazzjonali.
54. Jekk, fil-kalkolu tad-dħul mill-bejgħ annwali, wieħed għandu jikkunsidra wkoll id-dħul mill-bejgħ li impriżi żgħar stabbiliti fit-territorju nazzjonali jiksbu fi Stati Membri oħra, l-amministrazzjoni fiskali tkun meħtieġa li twettaq investigazzjonijiet onerużi mal-amministrazzjoni fiskali ta’ Stati Membri oħra sabiex tivverifika l-korrettezza tad-dikjarazzjonijiet magħmula mill-impriżi. Kif ġustament sostna l-Gvern Ġermaniż, ma tkunx biżżejjed is-sempliċi determinazzjoni tal-ammont tad-dħul mill-bejgħ. Fil-fatt, ikun hemm ukoll il-bżonn li jiġi stabbilit, pereżempju, jekk dan huwiex dħul mill-bejgħ li, għall-finijiet tal-Artikolu 288 tad-Direttiva 2006/112, għandu jkun inkluż fil-kalkolu tad-dħul mill-bejgħ massimu.
55. Anki jekk l-Istat ta’ stabbiliment jista’ jagħmel użu mill-mezzi pprovduti mir-Regolament tal-Kunsill (KE) Nru 1798/2003, tas-7 ta’ Ottubru 2003, dwar il-koperazzjoni amministrattiva fil-qasam tat-taxxa fuq il-valur miżjud u li jħassar ir-Regolament (KEE) Nru 218/92 (29) sabiex jikseb informazzjoni fi Stati Membri oħra, il-bżonn li jsiru tali verifiki ineħħi ħafna mill-effett tas-simplifikazzjoni tal-iskema għall-impriżi żgħar.
56. Minbarra s-simplifikazzjoni, id-direttiva għandha wkoll l-għan ta’ promozzjoni tal-impriżi żgħar. Dan l-għan jintlaħaq b’mod parzjali biss jekk id-dħul mill-bejgħ miksub mill-impriża barra mill-Istat ta’ stabbiliment ma jitqiesx. Dan jista’ jwassal għar-riżultat li, f’każijiet individwali, impriżi jistgħu jgawdu mill-eżenzjoni minkejja l-fatt li komplessivament kisbu dħul mill-bejgħ fit-territorju kollu tal-Unjoni li jaqbeż il-limitu għall-impriżi żgħar.
57. F’dan il-kuntest, madankollu, għandu jiġi kkunsidrat li normalment l-impriżi żgħar joperaw fuq livell lokali, qrib il-post ta’ stabbiliment tagħhom ta’ residenza tagħhom. Minħabba l-istruttura tan-negozju ta’ dawn il-persuni taxxabbli, każijiet fejn huma jiksbu wkoll dħul mill-bejgħ fi Stati Membri oħra li, meta miżjud ma’ dak miksub lokalment, jaqbeż il-limitu, dan ikun probabbilment jikkostitwixxi eċċezzjoni. Jidher għalhekk xieraq, sabiex jintlaħaq l-għan tas-simplifikazzjoni, li jiġi adottat metodu ġeneralizzat fejn, fil-kalkolu tal-limitu għall-impriżi żgħar, dħul mill-bejgħ miksub fl-esteru ma jiġix ikkunsidrat. In-nuqqas li jintlaħaq l-għan ta’ promozzjoni ta’ impriżi żgħar li jirriżulta fi ftit każijiet eċċezzjonali għandu jkun aċċettat, għaliex, fl-alternattiva, l-għan tas-simplifikazzjoni, fil-parti l-kbira, ma jintlaħaqx.
58. Skont din l-interpretazzjoni, jekk, madankollu, impriżi, f’każijiet individwali, jiksbu dħul mill-bejgħ barra mill-Istat ta’ stabbiliment tagħhom, huma ma jibbenefikawx mill-eżenzjoni rigward tad-dħul mill-bejgħ. Fil-fatt, din l-eżenzjoni ma tapplikax fl-Istat Membru fejn dan id-dħul mill-bejgħ huwa miksub, għaliex huwa jippreżenta hemmhekk il-bejgħ mid-dħul ta’ persuna taxxabbli mhux residenti.
59. Il-prinċipju tal-unità tal-attivitajiet ta’ impriża li l-Kummissjoni tiddeduċi mill-Artikolu 9(1) tad-Direttiva 2006/112, ma jipprekludix din l-interpretazzjoni. Skont din id-dispożizzjoni, persuna taxxabbli għandha tfisser “kull persuna li, b’mod indipendenti, twettaq fi kwalunkwe post kwalunkwe attività ekonomika, ikun x’ikun l-iskop jew ir-riżultati ta' dik l-attività”.
60. Madankollu, jekk tali prinċipju effettivament jirriżulta minn din id-dispożizzjoni, fil-kuntest tal-VAT dan jista’ joħloq kuntrast mat-tqassim territorjali tal-kompetenza fiskali bejn l-Istati Membri. Normalment, dan it-tqassim mhuwiex marbut mal-persuna taxxabbli u mal-post ta’ stabbilment tagħha, imma ta’ spiss mal-post fejn jiġi pprovdut servizz taxxabbli jew mal-post fejn prodotti fornuti huma intiżi għall-konsum privat. Għaldaqstant, fil-kuntest tas-sistema tat-taxxa fuq il-valur miżjud hu possibbli li d-dħul mill-bejgħ ta’ impriża jiġi stmat b’mod separat, skont l-Istat Membru li fih l-impriża hi suġġetta għat-tassazzjoni.
61. Għaldaqstant, ir-risposta għall-ħames u għas-sitt domandi preliminari għandha tkun li d-dħul mill-bejgħ annwali, fis-sens tal-Artikolu 24 tas-Sitt Direttiva flimkien mal-Anness XV – Il-lista prevista fl-Artikolu 151 tal-Att ta’ Adeżjoni – Titolu IX. Tassazzjoni, punt 2(c) tal-Att ta’ Adeżjoni tal-1994 u fis-sens tal-Artikolu 287 tad-Direttiva 2006/112/KE, għandu jfisser l-ammont tad-dħul mill-bejgħ li persuna taxxabbli tikseb matul sena fl-Istat Membru fejn tkun stabbilita.
3. Fuq l-ewwel u t-tieni domandi preliminari
62. Permezz tal-ewwel żewġ domandi preliminari tiegħu, l-Unabhängiger Finanzsenat jistaqsi lill-Qorti tal-Ġustizzja jekk l-Artikolu 24(3) tas-Sitt Direttiva, l-Artkolu 283(1)(ċ) tad-Direttiva 2006/112 kif ukoll id-dispożizzjonijiet nazzjonali ta’ implementazzjoni korrispondenti għandhomx jiġu evalwati fid-dawl tal-prinċipji ġenerali ta’ nondiskriminazzjoni (l-Artikolu 12 KE), tal-libertà ta’ stabbiliment (l-Artikolu 43 KE) u tal-libertà li jiġu pprovduti servizzi (l-Artikolu 49 KE). L-Unabhängiger Finanzsenat isemmi wkoll il-prinċipju ġenerali ta’ trattament ugwali. Qabel xejn għandu jiġi vverfikat liema minn dawn ir-regoli superjuri japplikaw għal dan il-każ.
a) Fuq il-libertajiet fundamentali applikabbli
63. Dan ir-rinviju joriġina minħabba l-impożizzjoni tal-VAT fuq dħul mill-bejgħ miksub mill-appellant, li hija residenti fil-Ġermanja, mil-lokazzjoni ta’ appartament fl-Awstrija. Id-dubji dwar il-validità tal-imsemmija dispożizzjonijiet tad-direttivi u tal-miżuri Awstrijaċi ta’ implementazzjoni jirriżultaw mill-fatt li l-eżenzjoni tapplika biss għall-impriżi żgħar li huma stabbiliti fl-Awstrija.
64. Rigward il-kwistjoni ta’ liema waħda mit-tliet libertajiet fundamentali msemmija mill-qorti tar-rinviju taqa’ l-lokazzjoni ta’ proprejtà immobbli, nixtieq infakkar fil-qosor il-karatteristiċi prinċipali tagħhom.
65. Il-libertà ta’ stabbiliment u l-libertà li jiġu pprovduti servizzi huma espressjonijiet tal-moviment liberu tal-persuni. Dawn jiggarantixxu li ċittadini tal-Unjoni jistgħu jeżerċitaw attività ekonomika bħala persuni li jaħdmu għal rashom fi Stat Membru ieħor mingħajr tfixkil, billi joħolqu stabbiliment permanenti fl-Istat ospitanti jew inkella permezz tal-provvista ta’ servizzi transkonfinali mingħajr ma jistabbilixxu ruħhom fi Stat Membru ieħor. Għandha ssir distinzjoni bejn dawn u bejn il-moviment liberu tal-kapital, taħt liema investitur normalment ma jeżerċitax il-libertà ta’ moviment bħala persuna, iżda sempliċement jinvesti l-kapital tiegħu fi Stat Membru ieħor, mingħajr ma jipparteċipa b’mod attiv fil-ħajja ekonomika ta’ dak l-Istat.
66. Huwa f’dan is-sens li l-Qorti tal-Ġustizzja fis-sentenza Centro di Musicologia Walter Stauffer (30) stabbilixxiet il-linja li tiddistingwi l-libertà ta’ stabbiliment mill-moviment liberu tal-kapital.
67. Il-Qorti sostniet li l-kunċett ta’ stabbiliment huwa kunċett wiesa’ ħafna, li jimplika l-possibbiltà għal ċittadin Komunitarju li jipparteċipa, b’mod stabbli u kontinwu, fil-ħajja ekonomika ta’ Stat Membru li mhux l-Istat ta’ oriġini tiegħu, u li jikseb profitt minn dan, billi jiffavorixxi għaldaqstant l-interpenetrazzjoni ekonomika u soċjali fi ħdan il-Komunità Ewropea fil-qasam tal-attivitajiet imwettqa minn persuna li taħdem għal rasha (31) .
68. Sabiex id-dispożizzjonijiet dwar id-dritt ta’ stabbiliment ikunu jistgħu japplikaw, huwa bħala regola ġenerali neċessarju li tkun żgurata preżenza permanenti fl-Istat Membru ospitanti u, fil-każ ta’ xiri u ta’ pussess ta’ beni immobbli, li l-ġestjoni ta’ dawn il-beni tkun attiva (32) .
69. Peress illi fil-kawża Centro di Musicologia Walter Stauffer, dawn il-kundizzjonijiet ma ġewx sodisfatti, il-Qorti tal-Ġustizzja ddeċidiet li l-libertà ta’ stabbiliment mhijiex applikabbli (33) . Il-qorti enfasizzat li l-fondazzjoni bl-istess isem m’għandiex proprjetà fl-Istat ospitanti minn fejn teżerċita l-attivitajiet tagħha u li s-servizzi meħtieġa għal-lokazzjoni tal-proprjetà għall-użu kummerċjali huma pprovduti minn aġenzija tal-proprjetà Ġermaniża (34) .
70. Anki fil-kawża preżenti, mhuwiex ċar jekk I. Schmelz għandhiex preżenza permanenti, personalment jew permezz ta’ impjegati, fl-Awstrija minn fejn tista’ teżerċita attività kummerċjali. Proprjetà immobbli li tingħata f’lokazzjoni, fiha nnifisha, ma tistax tkun ikkunsidrata bħala stabbiliment permanenti jew bħala fergħa, jekk din ma tkunx il-bażi minn fejn persuni li jaħdmu għal rashom jeżerċitaw l-attivitajiet tagħhom fl-Istat Membru ospitanti (35) . Għaldaqstant, il-prinċipju tal-libertà ta’ stabbiliment mhuwiex applikabbli f’din il-kawża.
71. L-attività inkwistjoni tista’ min-naħa l-oħra taqa’ taħt il-moviment liberu tal-kapital, kif isostnu il-Gvern Awstrijak u l-Gvern Ġermaniż b’referenza għas-sentenza Centro di Musicologia Walter Stauffer.
72. Il-moviment liberu ta’ kapital jinkludi l-operazzjonijiet li bihom persuni mhux residenti jidħlu għal investimenti immobbiljari fit-territorju ta’ Stat Membru, kif jirriżulta min-nomenklatura tal-movimenti tal-kapital inkluża fl-Anness I tad-Direttiva tal-Kunsill 88/361/KEE, ta’ l-24 ta’ Ġunju 1988, għall-implementazzjoni tal-Artikolu 67 tat-Trattat (Artikolu mħassar permezz tat-Trattat ta’ Amsterdam) (36), fejn din in-nomenklatura għad għandha l-istess valur indikattiv sabiex tingħata definizzjoni lill-kunċett ta’ movimenti tal-kapital (37) .
73. Fit-talba għal deċiżjoni preliminari, l-Unabhängiger Finanzsenat ma rreferiex għall-moviment liberu tal-kapital. Madankollu, dan ma jostakolax lill-Qorti tal-Ġustizzja milli teżamina din il-libertà fundamentali sabiex tagħti lill-qorti nazzjonali l-elementi kollha ta’ interpretazzjoni tad-dritt Komunitarju li jistgħu jkunu utili għas-sentenza tal-kawża li tkun qiegħda tisma’, sew jekk din il-qorti għamlet referenza jew le meta għamlet id-domanda tagħha (38) .
74. Madankollu, matul is-seduta l-Kunsill u l-Kummissjoni ġustament sostnew illi f’din il-kawża l-attività ta’ lokazzjoni m’għandiex tiġi kklassifikata taħt il-moviment liberu tal-kapital, kif kien sar fis-sentenza Centro di Musicologia Walter Stauffer, iżda taħt il-libertà li jiġu pprovduti servizzi fis-sens tal-Artikolu 49 KE. Din il-kawża kienet tirrigwarda t-tassazzjoni tad- dħul
minn lokazzjoni, b’mod tali li kien hemm rabta speċifika mad-dħul mill-kapital. Min-naħa l-oħra, fil-kawża prinċipali, huwa d- dħul mill-bejgħ
minn lokazzjoni li huwa ntaxxat, u għaldaqstant l-attività bħala tali.
75. Dan hu konsistenti ma’ ġurisprudenza stabbilita tal-Qorti tal-Ġustizzja, li tipprovdi li, sabiex jiġi ddeterminat jekk dispożizzjoni taqax taħt waħda mid-diversi libertajiet ta’ moviment, għandu jittieħed inkunsiderazzjoni l-għan tal-istess liġi (39) .
76. L-attività ta’ lokazzjoni li hija suġġetta għall-VAT tista’ titqies bħala servizz ipprovdut minn persuna mhux stabbilita fit-territorju, anki meta din issir għal ċertu perijodu u meta tintuża infrastruttura lokali fl-Istat Membru ospitanti, jiġifieri, f’dan il-każ, appartment (40) .
77. Fl-aħħarnett, rigward l-applikabbiltà tal-Artikolu 12 KE, li jistabbilixxi prinċipju ġenerali ta’ projbizzjoni ta’ kull diskriminazzjoni minħabba ċ‑ċittadinanza, għandu jiġi rrilevat li din id-dispożizzjoni hija intiża li tapplika b’mod awtonomu biss f’sitwazzjonijiet irregolati mid-dritt tal-Unjoni li fir-rigward tagħhom it-Trattat ma jipprovdix regoli speċifiċi dwar in-nondiskriminazzjoni (41) . Għaldaqstant, ħlief għal-libertà li jiġu pprovduti servizzi, mhux meħtieġ li f’din il-kawża ssir referenza għall-prinċipju ġenerali ta’ nondiskriminazzjoni. L-istess raġunament japplika għall-prinċipju ta’ trattament ugwali li huwa rrikonoxxut bħala prinċipju ġenerali tad-dritt.
78. Għaldaqstant, jista’ jiġi konkluż f’dan l-istadju li r-rekwiżiti tas-Sitt Direttiva u tad-Direttiva 2006/112 dwar l-eżenzjoni favur l-impriżi żgħar u r-regoli nazzjonali ta’ implementazzjoni korrispondenti għandhom jiġu evalwati fid-dawl tal-libertà li jiġu pprovduti servizzi skont l-Artikolu 49 KE.
b) Restrizzjoni tal-libertà li jiġu pprovduti servizzi
79. Skont ġurisprudenza stabbilita, l-Artikolu 49 tat-Trattat KE jeżiġi mhux biss it-tneħħija ta’ kull diskriminazzjoni fil-konfront ta’ dak li jipprovdi servizzi u li huwa stabbilit fi Stat Membru ieħor minħabba ċ-ċittadinanza tiegħu, iżda wkoll l-abolizzjoni ta’ kull restrizzjoni, anki jekk din tapplika bla distinzjoni għall-fornituri nazzjonali u għal dawk ta’ Stati Membri oħrajn, meta hija ta’ natura li tipprojbixxi, li tfixkel, jew li tirrendi inqas attrajenti l-attivitajiet tal-fornitur stabbilit fi Stat membru ieħor, fejn hu legalment jagħti servizzi simili (42) .
80. F’dan ir-rigward, id-dritt komunitarju jipprojbixxi mhux biss id-diskriminazzjonijiet ċari bbażati fuq iċ-ċittadinanza, iżda wkoll kull forma moħbija ta’ diskriminazzjoni li, permezz tal-użu ta’ kriterji oħra li jiddistingwu, twassal fil-fatt għall-istess riżultat (43) . Dan jiġri, b’mod partikolari, f’każ ta’ miżura li tipprovdi għal distinzjoni bbażata fuq ir-residenza, inkwantu hemm riskju li dan ir-rekwiżit jiżvantaġġa prinċipalment liċ-ċittadini ta’ Stati Membri oħra, billi l-maġġoranza tal-persuni mhux residenti fit-territorju nazzjonali huma persuni mhux ċittadini (44) .
81. Din il-projbizzjoni li ċittadini ta’ Stat Membru jiġu ddiskriminati fl-eżerċizzju tal-libertà li jipprovdu servizzi minħabba ċ-ċittadinaza tagħhom, jew il-post ta’ stabbiliment tagħhom, jew minħabba xi limitazzjoni oħra, tapplika mhux biss fil-konfront tal-Istati Membri imma wkoll fil-konfront tal-leġiżlatur tal-Unjoni nnifsu, meta jadotta miżuri intiżi għall-armonizzazzjoni tat-taxxi fuq id-dħul mill-bejgħ abbażi tal-Artikolu 93 KE. Fil-fatt, din l-armonizzazzjoni tat-taxxi indiretti hija intiżi biex isservi l-istabbiliment u l-funzjonament tas-suq intern u, li tinkludi t-tneħħija tal-ostakli għall-eżerċizzju tal-libertajiet fundamentali.
82. Skont l-Artikolu 24(2) u (3) tas-Sitt Direttiva u l-Artikolu 287(4) flimkien mal-Artikolu 283(1)(ċ) tad-Direttiva 2006/112, ir-Repubblika tal-Awstrija tista’ teżenta mill-VAT impriżi żgħar stabbiliti f’dan l-Istat Membru li għandhom dħul mill-bejgħ annwali li ma jaqbiżx l-ekwivalenti ta’ ECU 35 000. Il-leġiżlatur Awstrijak għamel użu minn din il-fakoltà fl-Artikolu 6(27) tal-UStG 1994. Min-naħa l-oħra, persuni taxxabbli mhux residenti għandhom l-obbligu li jħallsu l-VAT fuq id-dħul mill-bejgħ li huma jiksbu fl-Awstrija, anki meta dan id-dħul mill-bejgħ ma jaqbiżx il-limitu fl-Awstrija.
83. F’dan ir-rigward, il-Kummissjoni osservat tajjeb li l-impriżi żgħar iwettqu b’mod ġenerali operazzjonijiet li huma taxxabbli fil-post tal-istabbiliment jew tar-residenza tagħhom. Iżda, għal ċerti servizzi bħal, pereżempju, il-lokazzjoni inkwistjoni (ara l-Artikolu 45 tad-Direttiva 2006/112), il-post ta’ eżekuzzjoni tas-servizz jista’ jkun differenti mill-post tal-istabbiliment jew tar-residenza ta’ min jipprovdi dak is-servizz. L-istess problema tista’ tqum fejn il-post ta’ eżekuzzjoni ta’ servizzi jitqies bħala l-post minn fejn is-servizz ġie, fil-fatt, ipprovdut jew bħala l-post fejn dak li jirċievi s-servizz huwa stabbilit (45) .
84. F’dawn il-każijiet, il-fatt illi fornituri ta’ servizzi mhux residenti ma jirċivux eżenzjoni, jikkostitwixxi trattament differenti bbażat fuq il-post ta’ stabbiliment u għaldaqstant, peress li maġġoranza kbira ta’ ċittadini ta’ pajjiż huma wkoll stabbiliti hemmhekk, ibbażat indirettament fuq iċ-ċittadinanza. Flimkien ma’ dan, hemm ukoll restrizzjoni għal-libertà li jiġu pprovduti servizzi. In-nuqqas ta’ eżenzjoni mit-taxxa jirrendi inqas attrajenti l-provvista ta’ servizzi minn Stat Membru ieħor, peress li impriżi żgħar stabbiliti fil-post tal-eżekuzzjoni tas-servizz jistgħu joffru servizz analogu li huwa eżenti mit-taxxa, u għalhekk bi prezz iktar kompetittiv jew b’marġni ta’ qligħ ogħla minn impriżi mhux residenti.
85. Kuntrarjament għal dak li ssostni l-Kummissjoni, l-impriżi mhux residenti mhumiex għal kollox eżentati, f’dan il-kuntest, minħabba l-fatt li huma jistgħu jnaqqsu t-taxxa tal-input, filwaqt li l-impriżi żgħar residenti, li s-servizzi tagħhom jibbenefikaw mill-eżenzjoni mit-taxxa, m’għandhomx id-dritt li jnaqqsu t-taxxa tal-input (l-Artikolu 24(5) tas-Sitt Direttiva u l-Artikolu 289 tad-Direttiva 2006/112). Peress li s-servizzi input għandhom valur iżjed baxx mis-servizzi output, jibqa’ l-obbligu li persuni taxxabbli jħallsu l-VAT fuq id-differenza bejn dawn l-ammonti. Min-naħa l-oħra, impriżi żgħar nazzjonali jgawdu minn eżenzjoni totali. Jista’ wkoll jiġri li s-servizzi pprovduti ma jirrikjedux servizzi output taxxabbli, bil-konsegwenza li ma jkunx hemm taxxa tal-input li tista’ titnaqqas.
86. Jekk, madankollu, għal ċerti operazzjonijiet jirriżulta iktar vantaġġuż li titnaqqas it-taxxa tal-input u li għalhekk issir rinunzja għall-eżenzjoni mill-VAT, l-impriżi żgħar jistgħu jagħżlu li jiġu applikati r-regoli normali tal-VAT [ara l-Artikolu 24(6) tas-Sitt Direttiva u l-Artikolu 290 tad-Direttiva 2006/112] (46) . Min-naħa l-oħra, persuni mhux residendi ma jistgħux jagħzlu. Huma dejjem suġġetti għas-sistema normali ta’ dritt.
c) Komparabbiltà bejn is-sitwazzjoni tar-residenti u dik ta’ persuni li mhumiex residenti
87. Skont ġurisprudenza stabbilita, diskriminazzjoni tikkonsisti fl-applikazzjoni ta’ regoli differenti għal sitwazzjonijiet komparabbli jew saħansitra fl-applikazzjoni tal-istess regola għal sitwazzjonijiet differenti (47) .
88. Fil-ġurisprudenza tagħha fil-qasam tat-tassazzjoni diretta, il-Qorti tal-Ġustizzja rrikonoxxiet li hemm differenzi oġġettivi bejn is-sitwazzjoni tar-residenti u dik ta’ persuni mhux residenti. Għaldaqstant, bħala regola ġenerali, ma ssirx diskriminazzjoni jekk Stat Membru jiċħad ċerti vantaġġi fiskali lil dawk mhux residenti li, min-naħa l-oħra, jikkonċedi lir-residenti (48) .
89. F’dan ir-rigward, il-Qorti tal-Ġustizzja enfasizzat li d-dħul li persuna mhux residenti tirċievi fit-territorju ta’ Stat Membru ħafna drabi jikkostitwixxi parti biss mid-dħul globali tagħha, ikkonċentrat fil-post tar-residenza tagħha. Barra minn hekk, il-kapaċità personali ta’ persuna mhux residenti li tħallas taxxa, li tirriżulta mid-dħul kollu tagħha u mis-sitwazzjoni personali u familjari tagħha, tista’ tkun evalwata b’mod iktar faċli fil-post li fih din il-persuna jkollha ċ-ċentru tal-interessi personali u finanzjarji tagħha. Ġeneralment, dan il-post jikkorrispondi għar-residenza abitwali tal-persuna kkonċernata (49) .
90. Dawn il-kunsiderazzjonijiet jistgħu jiġu applikati fil-kawża preżenti. L-eżenzjoni mill-VAT għall-impriżi żgħar għandha għanijiet li, tal-inqas inparti, simili għal ċerti vantaġġi mogħtija lill-persuni fiżiċi skont is-sitwazzjoni personali tagħhom u l-kapaċità tagħhom li jħallsu taxxa fil-kuntest tat-tassazzjoni tad-dħul tagħhom. Fiż-żewġ każijiet, l-għan huwa li jiġi eżentat mit-taxxa dħul jew dħul mill-bejgħ li l-ammont tagħhom huwa inqas minn ċertu limitu, sabiex jitnaqqas il-piż fuq persuni taxxabbli u sabiex tittejjeb is-sitwazzjoni ekonomika tagħhom.
91. Kif diġà indikat, id-dħul mill-bejgħ ta’ impriżi żgħar u d-dħul ta’ persuni fiżiċi huma normalment ikkonċentrati fil-post tar-residenza. L-Istat ta’ stabbiliment ta’ impriża żgħira huwa għaldaqstant fl-aħjar pożizzjoni biex jistabbilixxi l-ammont komplessiv tad-dħul mill-bejgħ tagħha u, skont il-każ, biex jagħmel kontrolli fuq il-post f’każ ta’ dubju dwar l-osservanza tal-limitu tad-dħul mill-bejgħ.
92. F’dan ir-rigward, għandu jitfakkar li dan il-limitu jirreferi għad-dħul mill-bejgħ miksub fit-territorju nazzjonali matul is-sena fiskali kollha. Hemm bżonn għalhekk li għas-sena kurrenti ssir stima ta’ previżjoni fuq il-bażi tad-dħul mill-bejgħ tas-snin preċedenti. Verifika finali dwar jekk inqabiżx il-limitu tista’ ssir biss ex post . Huwa l-Istat ta’ stabbiliment li jinsab fl-aħjar pożizzjoni li jevalwa dan id-dħul mill-bejgħ u li, fl-eventwalità li l-stima tirriżulta żbaljata, jieħu l-passi neċessarji biex l-ammont tat-taxxa jiġi aġġustat.
93. L-informazzjoni disponibbli għall-amministrazzjoni fiskali fil-kuntest tat-tassazzjoni tad-dħul ta’ persuna taxxabbli residenti tista’ tkun utli għall-kalkolu tad-dħul mill-bejgħ taxxabbli. Mhux neċessarju li f’din il-kawża jiġi eżaminat kemm din l-informazzjoni effettivament twassal għal konklużjonijiet preċiżi rigward l-ammont u l-kompożizzjoni tad-dħul mill-bejgħ, kwistjoni li fuqha l-Gvern Awstrijak u l-Gvern Ġermaniż esprimew xi dubji matul is-seduta. Madankollu, il-Kunsill argumenta b’mod validu illi d-dikjarazzjoni ta’ ċertu ammont tad-dħul minn attività ta’ persuna li taħdem għal rasha tista’, fi kwalunkwe każ, tagħti lok għal verifika tal-istatus ta’ impriża żgħira.
94. Min-naħa l-oħra, l-informazzjoni fil-pussess tal-Istat Membru fejn impriża żgħira mhux residenti tikseb dħul mill-bejgħ li hu suġġett għall-VAT hija limitata għal dawk l-operazzjonijiet kummerċjali li l-impriża teżerċita fit-territorju ta’ dak l-Istat Membru. Għaldaqstant, l-amministrazzjoni fiskali ta’ dak l-Istat ma tistax tiddetermina, waħedha, jekk id-dħul mill-bejgħ komplessiv tal-fornitur tas-servizzi mhux residenti jaqax taħt il-limitu biex il-fornitur jikkwalifika bħala impriża żgħira.
95. Fil-fatt, il-Kummissjoni rreferiet għar-Regolament Nru 1798/2003 li jagħti
possibbiltajiet differenti għal skambju ta’ informazzjoni bejn l-Istati Membri. Madankollu hija ddikjarat ukoll li, fi kwalunkwe każ, id-database li għandha titwaqqaf mill-Istati Membri skont il-Kapitolu V ta’ dak ir-regolament ma tiġborx biżżejjed informazzjoni biex tiddetermina l-istatus ta’ operatur kummerċjali bħala impriża żgħira. Għaldaqstant hija tqis li, f’ħafna każijiet, ikun hemm bżonn li jsiru talbiet għal informazzjoni lill-Istat ta’ stabbilment_fejn l-impriża tkun stabbilita, bi spejjeż ikbar.
96. Filwaqt li hemm mezzi li jippermettu Stat ospitanti li jivverifika jekk fornitur ta’ servizz mhux residenti għandux status ta’ impriża żgħira fl-Istat tal-istabbiliment tiegħu, l-eżenjoni tad-dħul mill-bejgħ ta’ persuni mhux residenti, b’mod ġenerali, tmur kontra l-għan tal-iskema għall-impriżi żgħar.
97. L-eżenzjoni hija intiża bħala konċessjoni li tingħata lil impriża żgħira darba waħda biss u f’ammont limitat – bl-istess mod tal-benefiċċju tad-dħul mimimu eżentat mit-taxxa. Għalkemm in-natura tal-konċessjoni titlob li, preferibbilment, jiġi kkalkolat l-ammont komplessiv tad-dħul mill-bejgħ miksub fit-territorju kollu tal-Unjoni, dan hu eskluż għar-raġunijiet mogħtija fir-risposta għall-ħames u s-sitt domandi preliminari.
98. Jekk l-Istat ospitanti jeżenta wkoll id-dħul mill-bejgħ miksub minn persuni mhux residenti, mingħajr ma jżid miegħu d-dħul mill-bejgħ miksub fl-Istat ta’ stabbiliment jista’ jirriżulta illi l-ammont komplessiv ta’ dħul mill-bejgħ miksub fit-territorju kollu tal-Unjoni jaqbeż il-limitu għall-impriżi żgħar. Għaldaqstant, persuna taxxabbli tkun tista’, bħala prinċipju, tikseb dħul mill-bejgħ li huwa eżenti fl-Istati Membri kollha ħlief fl-Istat ta’ stabbiliment tagħha. Estensjoni tal-konċessjoni b ’dan il-mod tmur kontra l-għan li l-eżenzjoni għandha tapplika għal darba waħda biss.
99. Għaldaqstant, peress li fid-dawl tal-għan tal-iskema jeżistu normalment sitwazzjonijiet differenti bejn persuni taxxabbli residenti u dawk mhux residenti, ma ssirx diskriminazzjoni meta l-eżenzjoni tingħata biss lil persuni taxxabbli residenti.
100. Madankollu, fil-ġurisprudenza tagħha fil-qasam tat-tassazzjoni diretta, il-Qorti tal-Ġustizzja ddikjarat ukoll li, b’mod eċċezzjonali, is-sitwazzjoni tar-residenti u ta’ dawk mhux residenti hija komparabbli, jiġifieri fil-każ fejn il-persuna mhux residenti ma tirċivix dħul sinjifikattiv fl-Istat Membru fejn hija residenti u tikseb il-parti l-kbira tad-dħul taxxabbli tagħha minn attività eżerċitata fl-Istat Membru fejn hija impjegata, b’tali mod li l-Istat ta’ residenza ma jkunx f’pożizzjoni li jkun jista’ jagħtiha l-vantaġġi li jirriżultaw mit-teħid inkunsiderazzjoni tas-sitwazzjoni personali u familjari tagħha (50) .
101. F’każ fejn persuna mhux residenti tikseb il-parti l-kbira tad-dħul taxxabbli tagħha fi Istat Membru li mhux l-Istat ta’ residenza tagħha, teżisti diskriminazzjoni minħabba l-fatt li s-sitwazzjoni personali u familjari tagħha ma tista’ tittieħed inkunsiderazzjoni la mill-Istat ta’ residenza tagħha u lanqas mill-Istat fejn tkun impjegata (51) .
102. I. Schmelz ukoll tinsab f’sitwazzjoni simili. Hija ma teżerċitax attività li hija suġġetta għall-VAT fl-Istat ta’ residenza tagħha, u għalhekk ma tibbenefikax minn eżenzjoni f’dan l-Istat. Minflok, tikseb dħul mill-bejgħ suġġett għall-VAT biss fl-Awstrija permezz tal-lokazzjoni ta’ appartament f’dan l-Istat. Iżda l-amministrazzjoni fiskali Awstrijaka ma tikkunsidrahiex bħala impriża żgħira stabbilita fit-territorju, u għalhekk hija suġġetta għall-VAT fuq dan id-dħul mill-bejgħ.
103. Dan iwassal għal trattament differenti meta mqabbel ma’ impriżi żgħar tipiċi, li jiksbu d-dħul mill-bejgħ tagħhom prinċipalment fl-Istat ta’ residenza jew ta’ stabbiliment tagħhom u li għalhekk jistgħu jeżerċitaw attività kummerċjali ta’ ċertu livell mingħajr ma jkollhom obbigu li jħallsu taxxa fuq id-dħul mill-bejgħ. I. Schmelz ma tibbenfika fl-ebda Stat mill-iskema għall-impriżi żgħar, minkejja l-fatt li anki fil-każ tagħha, id-dħul mill-bejgħ huwa kkonċentrat fi Stat wieħed u li dan id-dħul mill-bejgħ jibqa’ taħt il-limitu f’dan l-Istat. Din l-inugwaljanza ta’ trattament twassal għal restrizzjoni fl-eżerċizzju tal-libertà li jiġu pprovduti servizzi.
d) Ġustifikazzjoni
104. Restrizzjoni għal-libertà li jiġu pprovduti servizzi tista’ tiġi aċċettata biss jekk l-għan tagħha jkun leġittimu u kompattibbli mat-Trattat KE u tkun iġġustifikata minn raġunijiet imperattivi ta’ interess ġenerali (52) .
105. Il-limitazzjoni tal-eżenzjoni għall-impriżi żgħar stabbiliti għandha l-għan li tiżgura li kull impriża żgħira tibbenefika minn dan il-vantaġġ fiskali darba waħda biss, u dan fit-territorju fejn l-attività kummerċjali tagħha hija kkonċentrata. Din il-limitazzjoni għandha l-għan li jiġi żgurat, mingħajr spejjeż amministrattivi eċċessivi, li l-impriżi ma jibbenefikawx mill-eżenzjoni iktar minn darba.
106. F’dan ir-rigward, il-Qorti tal-Ġustizzja diġà ddeċidiet li n-neċessità li tinżamm l-effikaċja tal-kontrolli tikkostitwixxi raġuni imperattiva ta’ interess pubbliku li tista’ tiġġustifika restrizzjoni għall-eżerċizzju tal-libertajiet ta’ moviment iggarantiti mit-Trattat KE (53) .
107. Madankollu, għandu jitfakkar li, skont ġurisprudenza stabbilita tal-Qorti tal-Ġustizzja, irrispettivament mill-eżistenza ta’ għan leġittimu, li jikkorrispondi għal raġunijiet imperattivi ta’ interess ġenerali, restrizzjoni fuq il-libertajiet fundamentali ggarantiti mit-Trattat KE tista’ tiġi ġġustifikata biss jekk il-miżura inkwistjoni tkun adatta sabiex tiggarantixxi li l-għan inkwistjoni jintlaħaq u li din ma teċċedix dak li huwa neċessarju sabiex jintlaħaq dan il-għan (54) .
108. Barra minn hekk, leġiżlazzjoni nazzjonali hi adatta sabiex tiżgura t-twettiq tal-għan invokat biss jekk hija verament tipprovdi sabiex dan l-għan jintlaħaq b’mod koerenti u sistematiku (55) .
109. L-iskema għall-impriżi żgħar ma tissodisfax dawn il-kundizzjonijiet jekk operatur kummerċjali fis-sitwazzjoni partikolari ta’ I. Schmelz ma jistax jibbenefika mill-eżenzjoni fl-ebda Stat Membru, minkejja l-fatt li, permezz ta’ lokazzjoni ta’ proprjetà immobbli fi Stat Membru, huwa jikseb dħul mill-bejgħ f’dak l-Istat Membru biss li ma jaqbiżx il-limitu sabiex impriża tibbenefika mill-istatus ta’ impriża żgħira.
110. L-esklużjoni ta’ eżenzjoni tmur lil hinn minn dak li hu neċessarju sabiex tinżamm l-effikaċja tal-kontrolli meta din isseħħ anki f’każ fejn is-sens u l-iskop tal-iskema juru biċ-ċar illi l-konċessjoni għanda tapplika, u meta l-impriża ma tingħatax il-possibbiltà li tipprova li hija tikseb dħul mill-bejgħ taxxabbli biss fl-Istat Membru inkwistjoni.
e) Possibbiltà ta’ interpretazzjoni konformi
111. Skont ġurisprudenza stabbilita, att tal-Unjoni għandu, safejn hu possibbli, jiġi interpretat b’tali mod li ma tiġix ikkontestata l-validità tiegħu (56) . F’dan ir-rigward, l-atti Komunitarji kollha għandhom jiġu interpretati b’mod konformi mad-dritt primarju kollu, li jinkludi konformità mal-libertajiet fundamentali, skont liema sitwazzjonijiet transkonfinali ma jistgħux jirċievu trattament inqas favorevoli minn sitwazzjonijiet purament nazzjonali, sakemm tali trattament ma jkunx oġġettivament iġġustifikat (57) .
112. Għaldaqstant, irid jiġi ddeterminat jekk it-trattament fiskali inqas favorevoli ta’ persuna taxxabbli li qiegħda fis-sitwazzjoni ta’ I. Schmelz jirriżultax obbligatorjament mid-direttivi jew jekk hux possibbli li t-tielet subparagrafu tal-Artikolu 24(3) tas-Sitt Direttiva u l-Artikolu 283(1)(ċ) tad-Direttiva 2006/112 jiġu interpretati b’mod li tiġi ppreżervata l-validità tagħhom.
113. F’dan ir-rigward, il-Gvern Ġermaniż kien tal-fehma li, b’interpretazzjoni estensiva tal-kunċett ta’ stabbiliment, I. Schmelz setgħet tiġi kkunsidrata bħala persuna taxxabbli stabbilita fl-Awstrija.
114. Għandu jiġi kkonstatat li l-kunċett ta’ stabbiliment fis-sens tat-tielet subparagrafu tal-Artikolu 24(3) tas-Sitt Direttiva u l-Artikolu 283(1)(ċ) tad-Direttiva 2006/112 huwa kunċett tad-dritt tal-Unjoni li għandu jiġi interpretat b’mod awtonomu.
115. Minn interpretazzjoni litterali tal-kunċett ta’ “stabbiliment” jirriżulta li dan il-kunċett jeżiġi li persuna jkollha punt ta’ riferiment permanenti u fiss fl-Istat inkwistjoni. Għaldaqstant, interpretazzjoni litterali bla dubju tippermetti li sid ta’ proprjetà immobbli jkun ikkunsidrat bħala persuna taxxabbli stabbilita, anki jekk din il-persuna ma tużax il-proprjetà immobbli bħala r-residenza tagħha. Hawnhekk għandu jiġi enfasizzat li d-direttivi ma jużawx kunċetti bħal “residenza” jew “uffiċċju rreġistrat”, iżda l-kunċett ta’ “stabbiliment” u dan jippermetti interpretazzjoni iktar estensiva milli jkun possibbli fil-każ tat-termini tekniċi l-oħra ċċitati iktar ’il fuq.
116. Din l-interpretazzjoni tal-kunċett ta’ stabbiliment mhijiex prekluża mill-konstazzjoni msemmija iktar ’il fuq li l-lokazzjoni ta’ appartament fi Stat Membru ieħor m’għandhiex, f’din il-kawża, titqies bħala eżerċizzju tal-libertà ta’ stabbiliment. Il-kunċetti ta’ stabbiliment fis-sens tal-Artikolu 43 KE u fis-sens tat-tielet subparagrafu tal-Artikolu 24(3) tas-Sitt Direttiva u tal-Artikolu 283(1)(ċ) tad-Direttiva 2006/112 għandhom kuntest leġiżlattiv kompletament differenti.
f) Konklużjonijiet intermedjarji
117. Id-direttiva għandha għalhekk tiġi interpretata fis-sens li t-trattament fiskali tad-dħul mill-bejgħ miksub minn operatur kummerċjali li qiegħed fis-sitwazzjoni ta’ I. Schmelz ma jiksirx il-libertà li jiġu pprovduti servizzi. Hija l-qorti tar-rinviju li għandha tivverifika jekk id-dispożizzjonijiet Awstrijaċi ta’ implementazzjoni wkoll jippermettux interpretazzjoni li tkun konformi mad-dritt tal-Unjoni. Jekk dan ma jkunx possibbli, l-istess dispożizzjonijiet m’għandhomx jiġu applikati safejn jeskludu mill-iskema għall-impriżi żgħar persuna taxxabbli li qiegħda fis-sitwazzjoni ta’ I. Schmelz.
118. Għaldaqstant, ir-risposta għall-ewwel u għat-tieni domandi preliminari għandha tkun li l-kunċett ta’ persuna taxxabbli mhux stabbilita fit-territorju nazzjonali fis-sens tat-tielet subparagrafu tal-Artikolu 24(3) tas-Sitt Direttiva u għall-finijiet tal-Artikolu 283(1)(ċ) tad-Direttiva 2006/112 għandu jiġi interpretat fis-sens illi ma jkoprix operatur kummerċjali li jikseb dħul mill-bejgħ suġġett għall-VAT esklużivament fl-Istat inkwistjoni, jiġifieri mil-lokazzjoni ta’ appartament ta’ proprjetà tiegħu, fejn dan id-dħul mill-bejgħ jaqa’ taħt il-limitu għall-eżenzjoni rriżervata lill-impriżi żgħar f’dak l-Istat. Jekk id-dispożizzjonijiet imsemmija iktar ’il fuq jiġu interpretati b’dan il-mod, mill-eżami tad-domandi preliminari ma jirriżulta xejn li jista’ jqiegħed fid-diskussjoni l-validità tad-dispożizzjonijiet.
4. Fuq it-tielet u r-raba’ domandi preliminari
119. Fid-dawl tar-risposta għall-ewwel u għat-tieni domandi preliminari, m’hemmx lok li tingħata risposta għat-tielet u għar-raba’ domandi preliminari.
V – Konklużjoni
120. Għaldaqstant nipproponi li r-risposti għad-domandi preliminari magħmula mill-Unabhängiger Finanzsenat Wien ikunu kif ġej:
1. Dħul mill-bejgħ annwali
– fis-sens tal-Artikolu 24 tas-Sitt Direttiva tal-Kunsill 77/388/KEE, tas-17 ta’ Mejju 1977, fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ - Sistema komuni ta’ taxxa fuq il-valur miżjud: bażi uniformi ta’ stima, fil-verżjoni tad-Direttiva tal-Kunsill 92/111/KEE, tal-14 ta’ Diċembru 1992, flimkien mal-Anness XV – Il-lista prevista fl-Artikolu 151 tal-Att ta' Adeżjoni – Titolu IX. Tassazzjoni, punt 2(c) tal-Att ta’ Adeżjoni tal-1994, u
– fis-sens tal-Artikolu 287 tad-Direttiva tal-Kunsill 2006/112/KE, tat- 28 ta’ Novembru 2006, dwar is-sistema komuni ta’ taxxa fuq il-valur miżjud
ifisser is-somma tad-dħul mill-bejgħ miksub f’sena minn persuna taxxabbli fl-Istat Membru fejn hija stabbilita.
2. Il-kunċett ta’ persuna taxxabbli li mhijiex stabbilita fit-territorju nazzjonali, fis-sens tat-tielet subparagrafu tal-Artikolu 24(3) tas-Sitt Direttiva u għall-finijiet tal-Artikolu 283(1)(ċ) tad-Direttiva 2006/112 għandu jiġi interpretat fis-sens illi ma jkoprix operatur kummerċjali li, permezz tal-lokazzjoni ta’ appartament ta’ proprjetà tiegħu, jikseb dħul mill-bejgħ suġġett għall-VAT esklużivament fl-Istat inkwistjoni, fejn dan id-dħul mill-bejgħ jaqa’ taħt il-limitu għall-eżenzjoni rriżervata lill-impriżi żgħar f’dak l-Istat.
Jekk id-dispożizzjonijiet imsemmija iktar ’il fuq jiġu interpretati b’dan il-mod, mill-eżami tad-domandi preliminari ma jirriżulta xejn li jista’ jqiegħed fid-diskussjoni l-validità tad-dispożizzjonijiet.
(1) .
(2)  –	Is-Sitt Direttiva tal-Kunsill 77/388/KEE, tas-17 ta’ Mejju 1977, fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ ‑ Sistema komuni ta’ taxxa fuq il-valur miżjud: bażi uniformi ta’ stima (ĠU Edizzjoni Speċjali bil-Malti, Kapitolu 9, Vol. 1, p. 23) – iktar ’il quddiem, is-“Sitt Direttiva”.
(3)  –	Direttiva tal-Kunsill 2006/112/KE, tat-28 ta’ Novembru 2006, dwar is-sistema komuni ta’ taxxa fuq il-valur miżjud (ĠU 2006 L 347, p. 1), iktar ’il quddiem, id-“Direttiva 2006/112”.
(4)  –	Att dwar il-kundizzjonijiet tal-adeżjoni tar-Repubblika tal-Awstrija, tar-Repubblika tal-Finlandja u tar-Renju tal-Iżvezja u l-aġġustamenti għat-Trattati li fuqhom hija stabbilita l-Unjoni Ewropea, l-Anness XV – Il-lista prevista fl-Artikolu 151 tal-Att ta' Adeżjoni – IX. Tassazzjoni, punt 2(e) (ĠU 1994, C 241, p. 21).
(5)  –	Direttiva tal-Kunsill 2000/17/KE, tat‑30 ta’ Marzu 2000, li temenda d-Direttiva 77/388/KEE dwar is-sistema komuni tat-taxxa fuq il-valur miżjud -disposizzjonijiet transitorji konċessi lir-Repubblika tal-Awstrija u lir-Repubblika Portugiża (ĠU Edizzjoni Speċjali bil-Malti, Kapitolu 9, Vol. 1, p. 333).
(6)  –	It-Tieni Direttiva tal-Kunsill 67/228/KEE, tal-11 ta’ April 1967, dwar l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ – Struttura u metodi ta’ applikazzjoni tas-sistema komuni ta’ taxxa fuq il-valur miżjud (ĠU 71, p. 1303).
(7)  –	Direttiva tal-Kunsill 92/111/KEE, tal‑14 ta’ Diċembru 1992 (ĠU Edizzjoni Speċjali bil-Malti, Kapitolu 9, Vol. 1, p. 224).
(8)  –	Iċċitata iktar ’il fuq fin-nota ta’ qiegħ il-paġna 4.
(9)  –	Dan jirriżulta minn ittra suċċessiva tal-qorti tar-rinviju tas‑17 ta’ Marzu 2009.
(10)  –	Ara, b’mod partikolari, is-sentenzi tat-18 ta’ Lulju 2007, Lucchini (C-119/05, Ġabra p. I-6199, punt 43); tat-22 ta’ Diċembru 2008, Magoora (C-414/07, Ġabra p. I-10921, punt 22) ; u tat-18 ta’ Marzu 2010, Alassini et
(C-317/08 sa C-320, Ġabra p. I-2213, punt 25).
(11)  –	Ara, b’mod partikolari, is-sentenzi tat-13 ta’ Marzu 2001, PreussenElektra (C-379/98, Ġabra p. I-2099, punt 39) ; Magoora (iċċitata iktar ’il fuq fin-nota ta’ qiegħ il-paġna 10, punt 23); u Alassini et
(iċċitata iktar ’il fuq
fin-nota ta’ qiegħ il-paġna 10, punt 26).
(12)  –	Ara, f’dan is-sens, is-sentenzi tal-1 ta’ April 1982, Holdijk et
(141/81 sa 143/81, Ġabra p. 1299, punt 5); u tad-9 ta’ Diċembru 2003, Gasser (C-116/02, Ġabra p. I-14693, punt 27).
(13)  –	Sentenzi tal-5 ta’ Diċembru 1989, ORO Amsterdam Beheer u Concerto (C-165/88, Ġabra p. 4081, punt 21); tas-7 ta’ Diċembru 2006, Eurodental (C-240/05, Ġabra p. I-11479, punt 50); u tat-12 ta’ Ġunju 2008, Il-Kummissjoni vs Il-Portugall (C-462/05, Ġabra p. I-4183, punt 51).
(14)  –	Ara, fir-rigward tar-regoli speċjali skont l-Artikolu 28 tas-Sitt Direttiva, is-sentenzi tat-13 ta’ Lulju 2000, Idéal Tourisme (C-36/99, Ġabra p. I-6049, punt 38); Eurodental (iċċitata fin-nota ta’ qiegħ il-paġna 13, punt 51) u Il-Kummissjoni vs Il-Portugall (iċċitata fin-nota ta’ qiegħ il-paġna 13, punt 52).
(15)  –	Iċċitata fin-nota ta’ qiegħ il-paġna 6.
(16)  –	Ara s-sitt premessa tat-Tieni Direttiva.
(17)  –	Ara, dwar in-natura tal-iskema speċjali tal-iskema għall-impriżi żgħar, it-tieni sentenza tal-ħmistax-il premessa tas-Sitt Direttiva, u l-premessa, identika, numru 49 tad-Direttiva 2006/112 “Stati Membri għandhom, madankollu, jkunu jistgħu iżommu l-iskemi speċjali tagħhom għal impriżi żgħar, skond disposizzjonijiet komuni, u bil-għan li jkun hemm armonizzazzjoni iktar mill-qrib.”
(18)  –	Proposta tal-Kummissjoni tad-29 ta’ Ġunju 1973 għas-Sitt Direttiva tal-Kunsill fuq l-armonizzazzjoni tal-liġijiet tal-Istati Membri dwar taxxi fuq id-dħul mill-bejgħ – Sistema komuni ta’ taxxa fuq il-valur miżjud: bażi uniformi ta’ stima, Bulettin tal-Komunitajiet Ewropej, Suppliment 11/73, p. 25.
(19)  –	Sentenza tat-28 ta’ Settembru 2006, Il-Kummissjoni vs L-Awstrija (Kawża C-128/05, Ġabra p. I-9265, punt 22) li rreferiet għas-sentenzi tat-22 ta’ Ottubru 1998, Madgett u Baldwin (C-308/96 u C-94/97, Ġabra p. I-6229, punt 34) u tat-8 ta’ Diċembru 2005, Jyske Finans (C-280/04, Ġabra p. I-10683, punt 35). Ara wkoll is-sentenza tas-6 ta’ Lulju 2006, Talacre Beach Caravan Sales (C-251/05, Ġabra p. I-6269, punt 23).
(20)  –	Sentenza Idéal Tourisme (iċċitata fin-nota ta’ qiegħ il-paġna 14, punt 38).
(21)  –	Ara l-Artikolu 287(2) u (4) tad-Direttiva 2006/112.
(22)  –	Ara, f’dan is-sens, is-sentenzi tal-14 ta’ Novembru 2006, Kerckhaert u Morres (C-513/04, Ġabra p. I-10967, punt 20); tat-12 ta’ Frar 2009, Block (C-67/08, Ġabra p. I-883, punt 28); u tal-15 ta’ April 2010, CIBA (C-96/08, Ġabra p. I-2911, punt 25).
(23)  –	Ara wkoll f’dan ir-rigward il-punti 32 et seq
tal-konklużjonijiet tiegħi fil-kawża Marks & Spencer (sentenza tal-10 ta’ April 2008, C-309/06, Ġabra p. I-2283).
(24)  –	Ara, f’dan is-sens, is-sentenza tal-10 ta’ April 2008, Marks & Spencer (C-309/06, Ġabra p. I‑2283, punti 33 u 34) u l-punti 28 et seq
tal-konklużjonijiet tiegħi f’din il-kawża.
(25)  –	Sentenzi tad-29 ta’ Novembru 2007, Il-Kummissjoni vs L-Awstrija (C-393/05, Ġabra p. I‑10195, punt 29); tad-29 ta’ Novembru 2007, Il-Kummissjoni vs Il-Ġermanja (C-404/05, Ġabra p. I-10239, punt 31), u tat-22 ta’ Ottubru 2009, Il-Kummissjoni vs Il-Portugall (C 438/08, Ġabra p. I-10219, punt 27).
(26)  –	Ara, f’dan ir-rigward, is-sentenza tas-27 ta’ Ġunju 2006, Il-Parlament vs Il-Kunsill (riunifikazzjoni tal-familja) (C-540/03, Ġabra p. I-5769), fejn il-Qorti tal-Ġustizzja wkoll ikkunsidrat jekk id-dispożizzjonijiet tad-direttiva kkontestata jawtorizzawx lill-Istati Membri jaġixxu b’mod illegali jew jekk iħallulhomx marġni ta’ diskrezzjoni sabiex jimplementaw id-direttiva b’osservanza tad-dritt Komunitarju (ara, b’mod partikolari, il-punti 76, 90, 103 u 104 tas-sentenza).
(27)  –	Madankollu, għandu jiġi ppreċiżat li fi proċeduri għal deċiżjoni preliminari, il-Qorti tal-Ġustizzja ma tistax tiddeċiedi dwar il-kompatibbiltà mad-dritt Komunitarju ta’ regola nazzjonali partikolari. Huma biss il-qrati nazzjonali li jistabbilixxu l-konsegwenzi ta’ interpretazzjoni tad-dritt Komunitarju mill-Qorti tal-Ġustizzja u, jekk ikun il-każ, li ma japplikawx regola nazzjonali [dan jirriżulta minn ġurisprudenza stabbilita; ara, b’mod partikolari, is-sentenzi tal-31 ta’ Jannar 2008, Centro Europa 7 (C-380/05, Ġabra p. I-349, punti 49 u 50); u tas-26 ta’ Jannar 2010, Transportes Urbanos y Servicios Generales (C-118/08, Ġabra p. I-635, punt 23)].
(28)  –	L-argumenti żviluppati mill-Avukat Generali Sharpston fil-punt 39 tal-konklużjonijiet tagħha fil-kawża Il-Kummissjoni vs L-Awstrija jistgħu wkoll jinftiehmu f’dan is-sens (sentenza tat-28 ta’ Settembru 2006, C-128/05, Ġabra p. I-9265). Madankollu, din il-kawża ma tikkonċernax ġustament il-kalkolu tad-dħul mill-Istat ta’ stabbiliment tal-impriża, iżda minn Stat fejn il-persuna taxxabbli ma kinitx stabbilita.
(29)  –	ĠU Edizzjoni Speċjali bil-Malti, Kapitolu 9, Vol. 1, p. 392.
(30)  –	Sentenza tal-14 ta’ Settembru 2006, Centro di Musicologia Walter Stauffer (C-386/04, Ġabra p. I-8203, punti 16 et seq ).
(31)  –	Sentenza Centro di Musicologia Walter Stauffer (iċċitata fin-nota ta’ qiegħ il-paġna 30, punt 18), li fiha sar riferiment għas-sentenzi tal-21 ta’ Ġunju 1974, Reyners (2/74, Ġabra p. 631, punt 21), u tat-30 ta' Novembru 1995, Gebhard (C-55/94, Ġabra p. I-4165, punt 25). Ara wkoll is-sentenza tal-11 ta’ Ottubru 2007, ELISA (C-451/05, Ġabra p. I-8251, punt 63).
(32)  –	Sentenzi tal-14 ta’ Settembru 2006, Centro di Musicologia Walter Stauffer (iċċitata fin-nota ta’ qiegħ il-paġna 30, punt 19) u ELISA (iċċitata fin-nota ta’ qiegħ il-paġna 31, punt 64).
(33)  –	Sentenza tal-14 ta’ Settembru 2006, Centro di Musicologia Walter Stauffer (iċċitata fin-nota ta’ qiegħ il-paġna 30, punt 20).
(34)  –	Ara, għal iktar żviluppi tal-kunċett ta’ stabbiliment permanenti, il-konklużjonijiet tal-Avukat Ġenerali Stix-Hackl (sentenza Centro di Musicologia Walter Stauffer, iċċitata fin-nota ta’ qiegħ il-paġna 30), punti 50 sa 55.
(35)  –	Ara wkoll, fuq ir-rekwiżiti minimi għall-eżistenza ta’ stabbiliment fis-sens tal-Artikolu 43, is-sentenza tat-12 ta’ Settembru 2006, Cadbury Schweppes u Cadbury Schweppes Overseas (C‑196/04, Ġabra p. I-7995, punti 67 u 68).
(36)  –	ĠU L 178, p. 5.
(37)  –	Sentenzi tal-25 ta’ Jannar 2007, Festersen (C-370/05, Ġabra p. I-1129, punt 23); u ELISA (iċċitata fin-nota ta’ qiegħ il-paġna 31, punt 59).
(38)  –	Ara, f’dan is-sens, is-sentenzi tat-12 ta’ Diċembru 1990, SARPP (C-241/89, Ġabra p. I 4695, punt 8); tad-29 ta’ April 2004, Weigel (C-387/01, Ġabra p. I-4981, punt 44); tal-21 ta’ Frar 2006, Ritter-Coulais (C-152/03, Ġabra p. I-1711, punt 29); u tas-26 ta’ Frar 2008, Mayr (C‑506/06, Ġabra p. I-1017, punt 43).
(39)  –	Ara, f’dan is-sens, is-sentenzi Cadbury Schweppes u Cadbury Schweppes Overseas (iċċitata fin-nota ta’ qiegħ il-paġna 35, punti 31 sa 33); tat-3 ta’ Ottubru 2006, Fidium Finanz (C-452/04, Ġabra I 9521, punti 34 u 44 sa 49); u tal-21 ta’ Jannar 2010, SGI (C-311/08, Ġabra p. I-487, punt 25).
(40)  –	Ara s-sentenzi tat-30 ta’ Novembru 1995, Gebhard (C‑55/94, Ġabra p. I‑4165, punti 26 u 27) u
tal-11 ta’ Diċembru 2003, Schnitzer (C-215/01, Ġabra p. I-14847, punti 28 sa 32).
(41)  –	Ara, f’dan is-sens, is-sentenzi tat-8 ta’ Marzu 2001, Metallgesellschaft e t
(C-397/98 u C-410/98, Ġabra p. I-1727, punti 38 u 39); tal-11 ta’ Ottubru 2007, Hollmann (C-443/06, Ġabra p. I-8491, punti 28 u 29) u SGI (C‑311/08, Ġabra p. I-487, punt 31).
(42)  –	Ara, b’mod partikolari, is-sentenzi tat-3 ta’ Ottubru 2000, Corsten (C-58/98, Ġabra p. I-7919, punt 33); tat-13 ta’ Frar 2003, Il-Kummissjoni vs L-Italja (C-131/01, Ġabra p. I-1659, punt 26); u tat-8 ta’ Settembru 2009, Liga Portuguesa de Futebol Profissional u Bwin International (C‑42/07, Ġabra p. I-7633, punt 51).
(43)  –	Ara, b’mod partikolari, is-sentenzi tal-11 ta’ Awwissu 1995, Wielockx (C-80/94, Ġabra p. I‑2493, punt 16); tat-12 ta’ Diċembru 2002, de Groot (C-385/00, Ġabra p. I-11819, punt 75); tas-6 ta’ Lulju 2006, Conijn (C-346/04, Ġabra I-6137, punt 15) u tal-1 ta’ Ottubru 2009, Gottwald (C‑103/08, Ġabra p. I-9117, punt 27).
(44)  –	Sentenzi tad-29 ta’ April 1999, Ciola (C-224/97, Ġabra p. I-2517, punt 14); tas-16 ta’ Jannar 2003, Il-Kummissjoni vs L-Italja (C-388/01, Ġabra p. I-721, punt 14 u Gottwald (iċċitata fin-nota ta’ qiegħ il-paġna 43, punt 28).
(45)  –	Ara l-Artikoli 44 u 46 sa 56 tad-Direttiva 2006/112.
(46)  –	Matul is-seduta, il-Gvern Awstrijak osserva li l-VAT imposta fuq xogħlijiet għal kostruzzjoni ta’ proprjetà immobbli tista’, bħala taxxa tal-input, titnaqqas mit-taxxa li titħallas fuq id-dħul mill-bejgħ minn lokazzjoni. Peress li l-kiri hu ntaxxat b’rata ridotta, tista’ anki tirriżulta taxxa tal-input żejda. Iżda, fil-każ ta’ akkwist ta’ proprjetà immobbli mhux ġdida u li hija diġà użata, x’aktarx ma jkunx hemm taxxa tal-input li tista’ titnaqqas.
(47)  –	Ara, b’mod partikolari, is-sentenzi tal-14 ta’ Frar 1995, Schumacker (C-279/93, Ġabra p. I 225, punt 30); Wielockx (iċċitata fin-nota ta’ qiegħ il-paġna 43, punt 17); tat-12 ta’ Diċembru 2006, Test Claimants in Class IV of the ACT Group Litigation (C-374/04, Ġabra p. I-11673, punt 46); u tat-22 ta’ Diċembru 2008, Truck Center (C-282/07, Ġabra p. I-10767, punt 37).
(48)  –	Sentenzi Schumacker (iċċitata fin-nota ta’ qiegħ il-paġna 47, punti 31 u 34); Wielockx (iċċitata fin-nota ta’ qiegħ il-paġna 43, punti 17 u 18); tat-12 ta’ Ġunju 2003, Gerritse (C-234/01, Ġabra p. I-5933, punt 43); tal-1 ta’ Lulju 2004, Wallentin (C-169/03, Ġabra p. I-6443, punti 15 u 16) u tal-25 ta’ Jannar 2007, Meindl (C-329/05, Ġabra p. I-1107, punt 23).
(49)  –	Sentenzi Schumacker (iċċitata fin-nota ta’ qiegħ il-paġna 47, punt 32); Gerritse (iċċitata fin-nota ta’ qiegħ il-paġna 48, punt 43); Wallentin (iċċitata fin-nota ta’ qiegħ il-paġna 48, punt 16) u Meindl (iċċitata fin-nota ta’ qiegħ il-paġna 48, punt 23).
(50)  –	Ara s-sentenzi Schumacker (iċċitata fin-nota ta’ qiegħ il-paġna 47, punt 36); De Groot (iċċitata fin-nota ta’ qiegħ il-paġna 43, punt 89) u Wallentin (iċċitata fin-nota ta’ qiegħ il-paġna 48, punt 17).
(51)  –	Sentenzi Schumacker (iċċitata fin-nota ta’ qiegħ il-paġna 47, punt 38); Wielockx (iċċitata fin-nota ta’ qiegħ il-paġna 43, punti 20 sa 22) u Wallentin (iċċitata fin-nota ta’ qiegħ il-paġna 48, punt 17).
(52)  –	Ara s-sentenzi tal-5 ta’ Ġunju 1997, SETTG (C-398/95, Ġabra p. I-3091, punt 21); tat-18 ta’ Diċembru 2007, Laval un Partneri (C-341/05, Ġabra p. I-11767, punt 101) u tal-4 ta’ Diċembru 2008, Jobra (C-330/07, Ġabra I 9099, punt 27).
(53)  –	Ara s-sentenzi tat-18 ta’ Diċembru 2007, A (C-101/05, Ġabra p. I-11531, punt 55), u tal-11 ta’ Ġunju 2009 Passenheim-van Schoot (C-155/08 u C-157/08, Ġabra p. I-5093, punt 45).
(54)  –	Ara s-sentenzi Passenheim-van Schoot, iċċitata fin-nota ta’ qiegħ il-paġna 53, punt 47; tas-17 ta’ Novembru 2009, Presidente del Consiglio dei Ministri (C-169/08, Ġabra p. I-10821, punt 42) u tal-11 ta’ Marzu 2010, Attanasio Group (C‑384/08, Ġabra p. I-2055, punt 51).
(55)  –	Sentenzi tal-10 ta’ Marzu 2009, Hartlauter (C-169/07, Ġabra I-1721, punt 55); Presidente del Consiglio dei Ministri (iċċitata fin-nota ta’ qiegħ il-paġna 54, punt 42) u Attanasio Group (C‑384/08, iċċitata fin-nota ta’ qiegħ il-paġna 54, punt 51).
(56)  –	Sentenzi tal-4 ta’ Ottubru 2001, L-Italja vs Il-Kummissjoni (C-403/99, Ġabra p. I-6883, punt 37); tas-26 ta’ Ġunju 2007, Ordre des barreaux francophones et germanophone et
(C-305/05, Ġabra p. I-5305, punt 28); u tad-19 ta’ Novembru 2009, Sturgeon et
(C-402/07 u C-432/07, Ġabra p. I-10923, punt 47).
(57)  –	Ara f’dan is-sens, fir-rigward tal-prinċipju ta’ trattament ugwali: sentenzi tal-14 ta’ Diċembru 2004, Swedish Match (C-210/03, Ġabra p. I 11893, punt 70); tal-10 ta’ Jannar 2006, IATA u ELFAA (C-344/04, Ġabra p. I-403, punt 95) u Sturgeon et
(iċċitata fin-nota ta’ qiegħ il-paġna 56, punt 48).